Саккиз ёшли гиёҳванд, мавжуд бўлмаган компания веб-сайти ёхуд хакерлар анжуманидан репортаж — журналистика тарихидаги энг шов-шувли уйдирмал - 21 Февраля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Февраль » 21 » Саккиз ёшли гиёҳванд, мавжуд бўлмаган компания веб-сайти ёхуд хакерлар анжуманидан репортаж — журналистика тарихидаги энг шов-шувли уйдирмал\nЖурналист этикаси қонуний равишда расмийлаштирилмаган бўлса-да, жамият тасдиқлаган қонун-қоидалар ОАВ томонидан аниқ белгилаб қўйилган. Унга кўра, ҳар қандай маълумотни узатишда, энг аввало, унинг тўғрилиги, аниқлиги ва объективлигига жиддий эътибор қаратиш керак. Лекин журналистика тарихида шон-шуҳрат кетидан қувиб, фаолияти давомида турли кўринишдаги касбий товламачиликларга йўл қўйган ва далилларни сохталаштириш, қисман ёки бошдан оёқ уйдирмага қурилган хабарларни омма эътиборига ҳавола қилишдан тоймаган ОАВ вакиллари ҳам учраб туради. «Дарё» улар ичида энг таниқлилари ҳақида сўз юритади.\nDer Spiegel ҳафталик журнали ходими, Германиянинг энг таниқли журналистларидан бири Клаас Ҳендрик Релотиус 1985 йил 15 ноябрда Гамбург шаҳрида туғилган.\nУ мустақил мухбир сифатида Cиcеро, Frankfurter Allgemeine Соннтагсзеитунг, NZZ am Sonntag ва бошқа бир қанча немис нашрларида фаолият юритган. 2017 йилда Der Spiegel журналига ишга жойлашиб, 60 га яқин мақола чоп эттирган. Клаас 2014 йили CNN канали томонидан ўтказилган танловда «Йилнинг энг яхши журналисти» мукофотини ҳамда бошқа бир қатор нуфузли совринларни қўлга киритган.\nБахтга қарши, унинг касбий фаолиятидаги кирдикорлари у қўлга киритган ютуқлар салмоғидан кам эмасди. 2018 йилда Клаас Der Spiegel’даги репортажлари учун ҳодисалар ва қаҳрамонлар билан суҳбатларни ўзи ўйлаб топгани фош қилинади. Der Spiegel бўлиб ўтган воқеани «ўзининг 70 йиллик тарихидаги энг оғир қулаш» сифатида баҳолаган.\nЁлғонни Релотиус билан ҳамкорликда ишлаган Ҳуан Морено фош қилган. Айнан у биринчи бўлиб ҳамкасбининг шубҳали ҳаракатларини пайқаб қолганди. 2018 йилнинг 16 ноябрь куни журнал икки ҳамкасбнинг АҚШ ва Мексика чегарасидан тайёрлаган репортажини эълон қилади. Унда америкаликларнинг мексикалик муҳожирларга муносабати ёритилган бўлиб, Морено ҳамкасбининг ишлаш услубини бошдаёқ ёқтирмаганди ва бу ҳақида Der Spiegel’га хабар берганди. Лекин нашриёт унинг гапларига жиддий эътибор бермайди.\nМақола матнини диққат билан ўқиб чиққан Морено ҳикоянинг катта қисми аввалроқ американинг Мотҳер Жонес журналида чоп этилган мақола билан бир хил эканига гувоҳ бўлади. Журналист ўз гумонларини журналнинг далил текширувчиси ва Релотиус ишлайдиган бўлим муҳарририга билдиради. Бироқ Der Spiegel’га кўра, журналист ўзини шу қадар усталик билан, ишидаги баъзи камчиликларни тан олган ҳолда ҳимоя қилган ва нитижада Моренонинг ўзи ёмон отлиққа чиқиб қолган.\nМорено яна бир иш юзасидан иккинчи бор Америкага сафарга отланаётганди. Шу баҳонада у ўз шубҳаларини текшириб кўришга қарор қилади. Сафар давомида Тим Фули исмли шахс, кейин яна бошқа бир киши камера қаршисида Клаас Релотиус билан ҳеч қачон учрашмаганини айтиб беради.\nШу каби кўплаб далиллардан сўнг Релотиус айбини тан олишдан бошқа чораси қолмайди. 2018 йил 19 декабрда Der Spiegel Клаас Релотиус ўз мақолаларини сохталаштирганини, Der Spiegel учун ёзган ўндан ортиқ мақоласида далиллар, қаҳрамонлар ва иқтибосларни ўзи тўқиб чиқарганини тан олгани ҳақида маълум қилган.\nЖанет Леси Кук — америкалик собиқ журналист. 1954 йил 23 июлда Огайо штати, Толидо шаҳрида туғилган.\n1980 йили The Washington Post газетасида иш бошлаган Жанет тез орада «Жиммининг дунёси» (Jimmy’s world) номли мақоласини эълон қилади. Унда саккиз ёшли гиёҳванд болакай ҳақида сўз борарди.\n«Қўлчалари игнадан илма-тешик бўлиб кетган Жимми» ҳикояси бутун Америкада шов-шув бўлиб, 1981 йилда журналист Пулитцер мукофоти билан тақдирланади. Лекин орадан кўп ўтмай мақола бошдан оёқ уйдирма эканлиги ойдинлашади. Бундай бола аслида йўқ эди ва барчаси Жанет томонидан ўйлаб топилганди.\nThe Washington Post раҳбарияти Жанет Кукни ишдан бўшатиб, ҳодиса муносабати билан, катта анжуман ўтказади. Тадбирда газета ношири Дональд Грэм шундай дейди:\nЎқиганларимга ишонгандим ва уни нашр қилгандик. Мақола ажойиб эканига қарамай, афсуски, уйдирма.\nЖурналист ундан яхшироқ ишлашни талаб қилган муҳаррирлар босими остида ушбу воқеани ўйлаб топганини айтиб, ўзини оқлашга уринган. 1996 йилда мақола ҳамда ўзининг таржимаи ҳоли ҳақида фильм суратга олиш ҳуқуқини Tri-Star Pictures компаниясига 1,6 миллион долларга пуллаган. Лекин фильм суратга олинмаган.\nThe New York Times’нинг собиқ мухбири Жейсон Блэр 1976 йил 23 мартда Мериленд штатида туғилган.\nБлэрга бошданоқ келажаги порлоқ журналист сифатида қарашганди: университетда ўқиб юрган кезларида профессионал журналистлар жамиятининг 4000 долларлик грантини ютиб олади, маҳаллий нашрларда амалиёт ўтайди ва The Diamondback газетасида тарихдаги иккинчи қора танли муҳаррир сифатида иш бошлайди.\n1999 йилда The New York Times газетасида амалиёт ўтай бошлагач, Блэр университетни ташлайди. Амалиёт вақтида муҳаррирлар унинг материалидан бир нечта хатоларни топганига қарамай, 2001 йилда у The New York Times’нинг штатли мухбири сифатида ишга қабул қилинади.\nЁзган мақолалари ўқувчиларга манзур бўлиб, у муҳаррирлик лавозимигача кўтарилади. Лекин 2003 йил апрель ойида Техасдаги The San Antonio Express-News газетаси Блэрнинг мақоласидаги плагиатни сезиб қолади. Шундан сўнг The New York Times ички текширув ўтказиб, сўнгги олти ой ичида Жейсон Блэр томонидан ёзилган 73 та мақоланинг ярмидан кўпроғида даллиларни қалбакилаштириш ва плагиатга йўл қўйилганини аниқлайди. Боз устига, у ўзини журналистик хизмат сафарларида юргандай кўрсатиб, аслида ҳеч қаерга бормагани ойдинлашади. Масалан, ўзининг Нью-Йоркдаги кавартирасидан туриб Ироқдаги ҳодиса ҳақида гўё воқеа жойида тургандай репортажлар тайёрлаган.\nThe New York Times’да тўрт йил фаолият юритиб, 600 та мақолага муаллифлик қилган Блэр у ердан шармандаларча қувилади. Газета унинг ишини «нашрнинг 152 йиллик тарихидаги энг аянчли воқеа» деб атайди ва бош муҳаррир ва бошқа бир нечта ҳамкасбларини ҳам ишдан бўшатади. Журналист кейинчалик BBC’га берган суҳбатида ўз қилмишини шундай изоҳлаганди:\nБир сафар унча жиддий бўлмаган вазифани бажаришда бироз чегарадан чиқдим. Лекин шундан сўнг ўзимни тўхтатолмай қолдим.\nМожародан сўнг Жейсон Блэр товламачилик қилиш мумкин бўлган иш жойларидан ўзини олиб қочишга ҳаракат қилади. Масалан, шахсий ривожланиш бўйича маслаҳатчи бўлиб ишлайди.\n2004 йилда у «Хожамнинг уйини ёқдим» (Burning Down my Master’s House) номли хотира китобини нашр эттиради. Ўша китобда Блэр The New York Times газетасида ишлаган вақтлари спиртли ичимликлар ва гиёҳванд моддаларга қарамликдан азият чекканини тан олган.\nThe New Republic нашрининг собиқ ходими Стивен Гласс фирибгар журналистлар ичида энг машҳури ҳисобланади. У 1972 йил 15 сентябрда АҚШнинг Чикаго штатида таваллуд топган.\nУ университетини битириб, Вашингтондаги нуфузли The New Republic журналига ишга жойлашади. Оддий мухбир сифатида иш бошлаган Гласс шуҳрат қозониш мақсадида ўз материаллари учун кўпроқ ва шов-шувлироқ тафсилотларни тўқиб чиқара бошлайди.\nМақолалардаги ўйлаб топилган қаҳрамонлар куракда турмас турли хил қилиқлари билан муштарийларни ҳайратга соларди. Масалан, Республика партияси ёшлар қаноти қурултойидан тайёрланган репортажда маст делигат аъзолари бир қизни қандай қилиб ўз хонасига олиб кириш ва уни турли қийноқлар билан хўрлаш ҳақида режалар тузганини «ёритиб» берган. Биргина 1990 йиллар охирида Стивен Гласс муаллифлигада турли нашрларда эълон қилинган қисман ёки буткул ёлғонга асосланган материаллар сони 40 дан ошиб кетганди.\nУларнинг ичида энг машҳури Мериленд штатининг Бетесда шаҳрида бўлиб ўтган хакерлар конференциясидан қилган репортажидир. Гласс бу мақолани бошдан оёқ тўқиб чиққан. Айбини хаспўшлаш мақсадида, мақолада тилга олинган, лекин мавжуд бўлмаган компания учун сохта веб-сайт яратади, компания директорининг ташриф қоғозини чоп этади ва ҳатто акасини директор номидан қўнғироқларга жавоб беришга мажбур қилади. Лекин 1998 йилда Forbes журнали мухбири унинг кирдикорларини фош қилади ва Стивен Гласс The New Republic’дан шармандаларча бўшатилади.\nҲайдалганидан сўнг қаттиқ тушкунликка тушиб қолган журналист, психотерапевт маслаҳати билан, ўзидан жабр кўрган нашриётларга, муҳаррирларга, мақолаларидаги қаҳрамонларга ва бошқаларга ўнлаб кечирим мактубларини ёзиб чиқади. Кейинроқ ҳуқуқшунослик дипломини олганига қарамай, қора ўтмиши туфайли ундан фойдаланолмайди: комиссия Глассга адвокатлик фаолияти билан шуғулланиш учун лицензия беришдан бош тортади.\n2003 йилда Гласс «Уйдирмачи» (The фабулист) номли роман ёзган. Танқидчилар китобни кескин қарши олган. Ўша йили Гласс ҳаётига бағишланган «Гласс кирдикорлари» (Shattered Glass) фильми ҳам намойиш қилинган.\n2015 йилда Гласс ўзининг нашриётлардан олган барча гонорарларини қайтаришини эълон қилган ва The New Republic, Rolling Stone, Harper’с ва бошқа бир қанча нашрларга 200 минг доллар (фоизи билан) компенсация тўлаб берган. У ўз хатоларидан ўкиниб, шундай дейди:\nБиламан, пулни қайтарсам, қилмишим унутилиб, айбим ювилиб қолмайди. Лекин бу пулларга арзимайман, шунинг учун қайтаришим керак.\nЖек Келли журналистиканинг ҳақиқий юлдузи эди. 1993 йилдан 2004 йилгача USA Today нашрида фаолият юритган журналист 1980 йиллардан бошлаб дунёнинг деярли барча қайноқ нуқталаридан репортажларлар тайёрлаганди. Меҳнатлари самараси ўлароқ, беш марта Пулитцер мукофотига номзод сифатида кўрсатилган (охирги марта 2002 йилда).\nБироқ 2004 йилда USA Today ўзининг етакчи мухбирларидан бири Жек Келли газетадаги фаолияти давомида камида саккизта мақолани қалбакилаштиргани ҳақидаги айбномани эълон қилади.\nНашр ходимлари ўша вақтда 43 ёшда бўлган журналист ишини атрофлича кўриб чиқади. Текширув давомида Келли нафақат саккизта мақолани қалбакилаштиргани, балки бошқа нашрлардан ҳам 20 дан ортиқ мақолаларни ўғирлаб, ўзининг номидан эълон қилгани фош бўлади. Бундан ташқари, у текширув олиб бораётган журналистлар ишига ҳалал беришга уринган.\nЎша йилнинг январь ойида Келли ҳамкасбларини чалғитиш мақсадида газета таржимони билан тил бириктирганини тан олиб, ишдан бўшашга мажбур бўлади.\nUSA Today нашри етти ҳафта мобайнида Келли томонидан 1993 йилдан 2003 йилгача ёзилган 720 дан ортиқ мақолани ўрганиб чиққан. Улардан камида 100 тасида қалбакилаштиришга йўл қўйилгани ойдинлашади. Расмий ҳужжат материаллари, телефон суҳбати ёзувлари, гувоҳларнинг кўрсатмалари Келли ёзган мақолага қисман ёки бутунича тўғри келмаса, ўша мақола уйдирма деб топилган.\nНашрнинг уч нафар собиқ муҳаррири, тахминан, 20 соат давомида Келлини сўроқ қилади, бироқ Келли ўз айбини тан олмайди ва айбни бошқаларга юклашга ҳаракат қилади.\nКеллининг энг машҳур уйдирмалари ичида Озодлик оролидан АҚШга қочишга уринаётиб ҳалок бўлган кубалик аёл ҳақидаги ҳикоя ҳам бор. Журналист бу маълумотга АҚШ қирғоқларига етиб олиш мақсадида қайиқда сузиб кетаётиб гўё чўкиб кетган аёл суратини ҳам илова қилганди. Нашриёт ходимлари 2004 йилда бу аёлни топишга муваффақ бўлган. Аёл нафақат ўлмаганди, балки Кубадан қочишга ҳам уринмаган бўлиб чиқади.\nТеррорчи ўзини портлатиб юборганига гувоҳ бўлгани ҳақида берган маълумоти ҳам ёлғон бўлиб чиқади. Аён бўлишича, у таърифлаган шахс террорчи бўлиши мумкин эмас. Келли айнан шу материал учун Пулитцер мукофотига номзоди қўйилганди.\nТергов натижалари журналистнинг Миср, Россия, Чеченистон, Косово, Исроил ва Покистондан қилган репортажларини ҳам шубҳа остига қўяди. Газета вакилларининг асосли фикрига кўра, Келли репортаж материалларини узатаётган вақтда ўша мамлакатларда ҳатто бўлмаган ҳам.\nUSA Today муҳаррирлари ёлғон маълумотларни тарқатгани учун ўз ўқувчиларидан расмий равишда узр сўраган.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 62 | Добавил: Sherlaruz.CoM | Теги: #Yangiliklar, #news, #Yangilik, #ahborot, #newsuz, #xabarlar, #uznews, #habarlar, #новости | Рейтинг: 0.0/0


МУҲАББАТ ОҲАНГЛАРИ ОСТИДА – МУНОСАБАТ\nҚоп қоронғу саҳна… Сукунат. Саҳна пардасида кино кадрлари оралаб ҳофиз қўшиқлари янгради…Жажжи болажон жарангли овозда қўшиқ бошлади. Саҳнага тозалик ва болалик овози кириб келди. Бу овози каби беғубор Ҳумоюн(Шоирнинг ўғли!) эди. Кейин саҳнага нозик ниҳол санама раста қиз чиқди. Мусиқавий овозда шеър ўқишни бошлади. Шоира Фарзона(Шоирнинг рафиқаси) эди бу. Кейин эса… саҳнага ШОИР кириб келди. Куй кириб келди. Қўшиқ келди. Бир шеър. Бир қўшиқ. Бу ОЗАРАХШ эди…\nҚалбим, жоним куй ва қўшиқ қурбидан…”\nХуллас, бу бетакрор шоир Озарахш ижодий кечаси ибтидоси. Юракларга оқиб кираётган куй қанотида ШЕЪР гапирарди…\nБаҳор нега суюкли фасл? Чунки у кутилмаган совғалар қилади. Қуёшли кунда дабдурустдан чақмоқ чақадию оқ ёмғирлар ёғади. Кейин еру кўкни бирлаштирган жилвалари бир олам бўлиб камалак жамолини кўз кўз қилади. Ҳақиқий талант ва иқтидор ҳам баҳорга ўхшайди. Бетакрорлик чинакам ижод аҳлига хос фазилат. Айни шоир Озарахш ижодий кечаси ҳам сўлим май оқшоми ибтидосида ана шундай бошланди.\nКуйга қўшиқ, қўшиққа шеър уланди… Кўнгил кўнгилга ошно бўлди… Ошиқ маъшуққа мадҳия бошлади…\n“Ошиқлар – азалдан бедор кўзлари,\nОшиқлар – ёдига мангу бўлар Ёр.\nОшиқлар – бу ҳамма беҳаммаликда,\nҲаммадан юксакдир, ҳаммадан пойдор.\nУлар нафас олар ғайб нафасидан,\nТушнинг назаридан боқади улар.\nЮрак тебраниши хаёлида маст,\nШеър айтиб, юракни ёқади улар…”\nШоир Озарахш Шеър ошуфтаси, Шеър ошиғи эканлигини унинг ҳар бир ҳатти ҳаракати айтиб турарди. Унинг туриши шоирона, юриши шоирона. Шу боис бўлса керак, унинг ижодий кечаси ҳам чин маънода шоирона кечди. Унинг бадиҳатан айтган ҳар бир сўзи шоирона. “Шеър мағрибиймас, машриқиймас, Шеър инсонийдир. Қуёш барчаники бўлгани каби, Шеър ҳам барчаники”. Унинг бу сўзларини кўп марта ўзидан эшитганман. Аммо куй қанотидаги Шеър юракка ижозатсиз ҳам оқиб киришини шоир ижодий кечасида чуқур ҳис қилдим.\n“Чаманлар булбулнинг номин унутган,\nЧаманлар булбулни танийди, аммо,\nТаралса кўнгилга яқин бир наво…”\nСаҳнада булбул наволари янграрди. Томошабинлар булбул навосидан масту мустағриқ эдилар… Рўдакий…Мавлоно… Камол…Ҳофиз…Саъдий… куйларди…. Булбул куйларди. Шеър булбул эди бу кеча. Шеър ҳофиз эди бу кеча…\n“…Ёр бўлиш қандай бахт,\nКўрсанг кўзни юмиб, унутиб ўзни:\nНомаҳрам нигоҳдан олис гўшада\nЙўлингга интизор бўлган бир Кўзни.\nҲис қилмоқ қандай бахт,\nКўзга айлантириб очиқ кўнгилни:\nШирин титроғингнинг хаёли билан,\nСени орзу қилган озурда Дилни…”\nШеърга ошиқ кўнгил нафосатидан туғилган оҳанглар садоси остида муҳташам ШЕЪР сел бўлиб кўнгилларга оқмоқда эди бу кеча.\nШеър таржимасиз тушунилиши керак бўлган ижод намунаси. У таржима қилинмаса ҳам ҳис қилиб тушунилади. Шоир Озарахш ШЕЪР ва ҚЎШИҚ кечасида шеърнинг айни шу фазилати ўзлигини тўлиқ намоён этди…\nШоир маҳбуб. Шоир марғуб. Шоир матлуб. Шоир ошиқ. Шоир ҚЎШИҚ эди бу кеча…\nТомошабинлар эса ШЕЪРга ҳабиб эди бу кеча…\nОзарахшни таниганимдан бошлаб бу кунгача мен бир зариф қалб кашфи билан яшайман. Сўзни заргарона тушуниб шеър ёзадиган шоир У. Камтаринлиги шунчаки, у ўз хос таржимони Одил Икром маҳоратига тан бериб дейди: “Таржимон зўр. Менинг шеърларим ўзбекча зўр чиқибди”. Ҳолбуки, унинг шеърларида таржимасиз ҳам тушунилиши керак бўлган туйғулар шеър ўқилиши асносида кўнгилга сизиб киради. Тоғ чашмасининг зилол суви ташналикни қандай қондирса, унинг шеърлари шеърхонни ана шундай чанқоқлигини боса олади. Бу тасаввур ижодий кеча замирида ҳам мужассам эди. Бу мужассамлик эса ИШҚ сўзининиг эквиваленти бўлган ШЕЪРда ўзини намоён этди.\nШундай ижодий кечалар кўпайишни истаб, шоир Озарахшнинг серқирра ижодкорлигини яна бир таъкидлаб, Ҳофиз Озарахш, Шоир Озарахш КУЙ, ҚЎШИҚ ичра гирёна қалб бўлиб, Шеър қалбида яшаётганини кўриб қувондим. Шоира Фарзонанинг “Баҳорга қасамки, мен сеники” сатри Шеърга ЎЗини бахш этиб яшаётган шоир Озарахш учун мастона Қўшиқдир. Куйдан куйган қалб наволари, Шеърда ёнган кўнгил садолари Озарахш сафоси бўлиб ШЕЪР кечаси Қуёши бўлди бу кеча…\nP.S. Мен жуда севиб ўқийдиган Озарахшнинг қуйидаги шеъри сизга ҳам ёқади деб таассуротларимга ҳамроҳ этдим.\nСизлардай муштипар, мушфиқ онамни…\nМусо Калимуллоҳ қуши, дерди у, –\nҲар қайси даргоҳга тилайди ёғду.\nҲар гал мусичалар «ку-ку»лаганда,\nУйнинг бурчагида бўлиб бир қисм,\nҚуръон бағишларди дуогўй онам,\nБарча пайғамбарлар арвоҳига жим.\nВа очиқ кафтидан қушлар олдига\nДона-дона бўлиб тўкиларди дон.\nТомчи-томчи бўлиб тўкиларди ёш,\nУнинг нигоҳидан ҳайрона, пинҳон…\nБилмасдим, нимани гаплашар эди,\nОнам қушлар билан узоқ ва узоқ.\nФақат, билар эдим,\nКечарди бемалол, самимий, қайноқ.\nСулаймон ва қушлар суҳбати эди.\nҲикмат кони эди унинг жимлиги,\nҲар сўзи муҳаббат муҳлати эди…\nИсо туғилган кун ўтиб,\nЕр-осмон титради тортган ноламдан:\nҚордан оппоқ кафан кийган Бир Тонгда,\nМенинг онагинам ўтди оламдан.\nТоғлар нола қилди,\nЙиғлади булоқлар, сойлар шарақлаб.\nЁнимда бел боғлаб турди дарахтлар…\nйўқловлар, оҳлар, аламлар,\nФарёдлар онамни қайтаролмади.\n«Туғилган айёминг бўлсин муборак,\nКаромат соҳиби, Ҳазрати Исо!\nОнамни бир нафас бедор айла!» – деб\nХудо даргоҳига қилдим илтижо.\nТоки, билай дедим, онам тилида\nНечук сўз бор эди?\nОлиб кетди у.\nТоки, билай дедим, зор-зор дилида\nНечук а срор эди?\nҚолиб кетди у…\nНогоҳ жавоб келди,\nМусичалар ғамгин «ку-ку»лаганда:\n«Одам, Ҳаво қани?\nБиродар, ҳаммамиз – ожиз бир банда.\nОнанг келган эди Одам ортидан\nВа Одам ортидан изма-из кетди.\nДунёга Ҳаводай келган эди у,\nҲавога айланиб, Ҳавога етди.\nИсодан сен нима истайсан, ахир,\nДилингни бунчалар тирнамасин ғам.\nОхират йўли бир, даргоҳ биттадир,\nМарям кетган йўлдан кетди Исо ҳам…»\nОҳ, эй мусичалар,\nЭҳ, айвон остининг мусичалари.\nОтам айвонига келиб қўндингиз,\nСоғинчимнинг маҳзун мусиқалари.\nКўзимнинг айвони ин бўлсин сизга,\nМеҳрингиз дилимдан аритар ғамни,\nМуштипар, мушфиқ онамни!..\nОдил ИКРОМ таржимаси.\n← ҚУЁШГА ҚАРШИ БОРМАНГ!\nҚадринг неча пул сўқир дунё?! →


Чехия ҳукумати мамлакатда коронавируснинг иккинчи тўлқини бошланганини эълон қилди - Daryo\n10:11, 14.09.2020 20291\nЧехия ҳукумати мамлакатда коронавируснинг иккинчи тўлқини бошланганини эълон қилди\nЧехияга COVID-19 касаллигининг иккинчи тўлқини бошланди. Бу ҳақда Чехия телевидениеси эфирида республика ҳукуматининг илм-фан ва тадқиқотлар бўйича ваколатли вакили Роман Примула маълум қилди, деб хабар беради Blesk.cz порталига таяниб «РБК».\n«Агар коронавирус тезроқ тарқалишда давом этса ва расмийлар чора кўрмаса, октябрь ойи охирига бориб мамлакат шифохоналари имконият чегарасидан ташқарида ишлайди. Ҳозир биз коронавируснинг тасдиқланган ҳолатлар сонининг биринчи тўлқинига нисбатан юқори ўсиш суръатини кўрмоқдамиз», – деди Примула.\nМаълум қилинишича, Чехия Европада коронавирус билан касалланганлар сонининг ўсиш суръати энг юқори бўлган мамлакатлар қаторига кирди. Чехияда 12 сентябрь ҳолатига кўра, бир суткада 1541 кишида коронавирус аниқланган. Бу кўрсаткич аввалги кунга қараганда 100 фоизга кўпроқдир.\nАйни пайтда Чехияда коронавирус билан касалланганлар сони 35,4 мингдан ортиқ кишини ташкил этади. Беморларнинг 453 нафари вафот этган, 21,2 мингдан ортиғи соғайган.\nАввалроқ, Австрия канцлери Себастиан Курц коронавируснинг иккинчи тўлқини бошланганини эълон қилди. Унинг сўзларига кўра, энг оғир эпидемиологик вазият Венада кузатилмоқда, бу ерда аниқланаётган касалланиш ҳолатлари мамлакатдаги барча янги ҳолатларнинг тахминан ярмини ташкил қилади.\nГрузия бош вазири мамлакатда коронавируснинг иккинчи тўлқини бошланганини эълон қилди\nАрманистонда коронавирус сабабли 2021 йилнинг 11 январигача карантин эълон қилинди\nТуркияда коронавирус ўзининг иккинчи чўққисига чиққани маълум қилинди\n11:46, 08.10.2020 127318\nСигир ёққан олов оқибатида юз берган фожиа. Буюк Чикаго ёнғини ҳақида\n17:35, 10.10.2020 133966\n09:26, 06.10.2020 122087\n10:20 Бугун 80\nБош вазир ўринбосари Сардор Умурзоқов экспортчи корхоналарга газ ва электр энергияси узлуксиз етказилиши бўйича топшириқ берди\n10:00 Бугун 885\nТуркманистон президенти Жо Байденни сайловлардаги ғалаба билан табриклади\n10:00 Бугун 1601\nПеришичнинг ватанпарварлиги, Погбанинг ижодкорлиги ва Неймарнинг изланишлари. Футбол юлдузларининг энг ноодатий соч турмаклари (фото)\n09:26 Бугун 3016\nЯкунланган Қорабоғ уруши, Теҳронда физик олимнинг ўлими, Афғонистонда портлаш. Ноябрь ойи якунлари\n14:49, 29.11.2020 97192\n«Ҳозир кимгадир ниманидир исботлайдиган вақт эмас». Зарина Низомиддинова миш-мишларга изоҳ бермаслиги ва ўзидан 12 ёш катта турмуш ўртоғи ҳақида сўзлаб берди\n10:37, 28.11.2020 94417\nМолдовадаги сиёсий ғалабанинг Россияга таъсири. Рустам Имомали Тожикистоннинг меросхўрими? Жаҳон матбуоти шарҳи\n17:32, 28.11.2020 76442\nЖаҳонгир Отажонов ва клипмейкер Ҳабибулло Набиев «жанжали»га нуқта қўйилди (видео)\n10:23, 29.11.2020 72654


Ўзбекистон Ёзувчилар уюшмаси » БЕКОБОДДА НАВОИЙ ВА БОБУР ТАВАЛЛУДИГА БАҒИШЛАНГАН АДАБИЙ КЕЧА БЎЛИБ ЎТДИ\nАсосий Янгиликлар БЕКОБОДДА НАВОИЙ ВА БОБУР ТАВАЛЛУДИГА БАҒИШЛАНГАН АДАБИЙ КЕЧА БЎЛИБ ЎТДИ\nБекобод шаҳридаги “Ёшлар” марказида Ўзбекистон Ёзувчилар уюшмаси Тошкент вилояти бўлими ташаббуси билан “Ўзметкомбинат” АЖ ишчи-ходимлари учун буюк мутафаккир Алишер Навоий ҳамда яна бир беназир шоир ва моҳир саркарда Заҳириддин Муҳаммад Бобур таваллудига бағишланган адабий-бадиий кеча ташкил этилди.\nТантанали тадбирни Бекобод тумани ҳокими Зафар Файзуллаев очиб бергач, Ўзбекистон халқ шоири Маҳмуд Тоир сўзга чиқди ҳамда кечани олиб борди. Мазкур тадбирда шоирлар Ботир Эргашев, Мирзо Карим, Нурали Жалиллар улуғ шоирларга бағишланган шеърларидан ўқиб берди.\nШеърлар қўшиқларга уланди. Хонандалар Шуҳрат Дарё, Абдумухтор Олимов, Моҳира Бобожонова ҳам Навоий ва Бобур ғазалларига басталанган ашулалардан куйлаб, кечага йиғилганларни хушнуд этишди.\nЎзбекистон Ёзувчилар уюшмаси Тошкент вилояти бўлими\n© 6451 Ўзбекистон Ёзувчилар уюшмаси


Орол Пайғамбар қўриқхонаси\nҚўшилган сана: 2015-06-11 11:07:54\nСурхон давлат қўриқхонаси- Сурхондарё вилояти, Шеробод туманининг шим. Ғарбий қисмида жойлашган 2 мустақил май-дондан— Кўҳитанг тоғининг шарқий ён бағри ва Пайғамбаророддан иборат қўриқхона.\nПайғамбаророл участкаси водийтўқай экосистемалари ва бухоро буғусини муҳофаза килиш мақсадида 1971 й.да ташкил этилган. Кўхитанг давлат буюртма қўриқхонаси 1986 й.да Пайғамбаророл қўриқхонаси билан бирлаштирилиб, Сурхон давлат қўриқхонасига айлантирилди.\nВазифаси қўриқхона ҳудудидаги ўсимлик ва ҳайвонот оламини муҳофаза қилиш, ўрганиш, и.т. ишлари олиб боришдан иборат. Сурхон давлат қўриқхонаснинг тоғўрмон экосистемасига кирувчи Кўҳитанг (денгиз сатҳидан 850—3157 м юқори) қисми (24583 га) гидрологик тармоққа, каттакичик сойларга бой, Лайлакон, Қизилолмасой каби йирик дарёлари ҳам бор. Қўриқхона ҳудудида Зараутсой расмлари сақланган дара машҳур. Кўҳитангда туркистон ва зарафшон арчалари (8033 га), туркистон заранги (104 га), туронғил (512 га), бухоро бодоми (891 га), жийда(183 га), ширин бодом, ўрик, ёнғоқ, хандон писта, саксовул, буталар ва б. ўсади.\nЎсимликларнинг810 тури мавжуд, улар-нинг29 тури Ўзбекистон Қизил китобига киритилган. Тоғ ва тоғ ён бағирларида туркистон силовсини, морхўр, осиё муф-лони, бўри, тулки, қуён, бўрсиқ, ҳар хил заҳарли илонлар ва қушларнинг 130 га яқин тури учрайди. Қўриқхонанинг Пайғамбаророл участкаси (Амударёдаги кичик орол — уз. 8, эни5 км; 3044 га) ўрмонзор ва тўқайзордан иборат (1986 й. гача эталон тўқайзорларнинг ўсимлик ва хайвонот ду-нёсини табиий ҳолида сақлаш мақсадида ташкил этилган мустақил қўриқхона бўлган).\n970 гектарини ўрмонзор, қолган қисмини жийда, теракжийда, юлрун ва терак аралаш тўқайзорлар ташкил этади. Шунингдек, оролда чучукмия, юлғун ва галофит ўсимликлар ўсади.\nТўқайзорларда бухоро хонгули, ёввойи тўнғиз, қамиш мушуги, қушлардан қирғовул, бургут, тасқара, қирғий; ҳинд жайраси, судралувчилардан чўл агама-си, тошбақалар, калтакесаоар, илонлар ва б. кўп учрайди. 12—13-а.ларда орол муқаддас зиёратгоҳ бўлган. Ривоятлар-га кўра, оролда мусулмон арбобларидан бири дафн этилган ва унинг қабри устида Зулкифл масжиди бўлган. Шу боис, му-сулмонлар бу оролни муқаддас жой, яъни «Пайғамбаророл» деб аташган.\nАбдушукур Хоназаров. Ўзбекистон Милий Энциклопедияси


Жорий ўқув йилида 1-синфларга 650 минг ўқувчи қабул қилинди\n25 июн 2022, Тошкент вақти: 12:38\nЖорий йилда Ўзбекистон умумтаълим мактабларининг биринчи синфларига 650 мингдан кўпроқ ўқувчи қабул қилинди. Барча мактабларда ўқув йили 1 сентябрь Қурбон ҳайит кунига тўғри келгани муносабати билан 2 сентябрдан бошланди.\nХалқ таълими вазирлиги матбуот хизматининг хабар беришича, ҳар бир биринчи синф ўқувчисига 12 номдаги ўқув қуролларидан иборат "Президент совғаси" тантанали равишда топширилди.\nЖорий йилда анъанавий “Мустақиллик дарслари”дан ташқари Ислом Каримовга бағишланган "Хотира дарслари" ҳам ўтказилди. Жорий йилдан бошланган яна бир ўзгариш, 11 йиллик таълимга қайтиш бўлди. Ўзбекистонда жорий йилда 10-синфлар қайта тикланди.\nШу пайтгача Ислом Каримов даврида жорий қилинган 9+3 модели, яъни умумий таълим мактабида 9 йил ва 3 йиллик профессионал таълим “Таълим тизимининг “ўзбек модели”, деб мақтаб келинган эди.\n16 август куни президент ҳузурида таълим соҳасига мутасадди вазирликлар раҳбарлари билан ўтказилган мажлисда 11 йиллик таълимга қайтиш масаласида қарор қабул қилинган.


%h:%m Dushanba, %d Fevral %y\n» Янги "Афросиоб" поезди\nХурматли йўловчилар мамнуният билан сизга шуни маълум қиламизки, мамлакатимизда учинчи “Afrosiyob” электропоездининг олиб келинганлиги муносабати билан жорий йилнинг 10 апрель санасидан бошлаб, Тошкент—Самарқанд—Тошкент йўналишида ҳам юқори тезликда харакатланувчи электропоездларнинг мунтазам қатнови йўлга қўйилади. Шу муносабат билан “Afrosiyob” электропоездларининг харакатланиш вақти қуйдагича этиб белгиланди. Тошкент—Қарши—Тошкент йўналишида харакатланадиган 760/759 сонли “Afrosiyob” электропоезди куннинг биринчи қисмида эрталаб соат 7:00 да Тошкент марказий вокзалидан манзил томон харакатланса, куннинг иккинчи қисмида соат 16:48да Қарши вокзалидан ортга қайтади. Тошкент—Бухоро—Тошкент йўналишидаги 762/761 сонли электропоезд эса соат 7:30 да пойтахтдан Бухоро томон харакатни бошлаб, шу куни 15:51да ортга қайтади. Тошкент—Самарқанд—Тошкент йўналишида йўлга қўйилган 764/763 сонли юқори тезликдаги “Afrosiyob” эса эрталаб соат 8:00да вокзалдан жўнаб, куннинг иккинчи қисми 17:00 да Тошкентга қайтади.\nШу билан бир қаторда мазкур санадан бошлаб, Тошкент—Бухоро йўналишидаги “Sharq”, Тошкент—Қарши йўналишидаги “Registon” ҳамда 380/379 сонли Тошкент—Термиз йўналишидаги йўловчи поездлар харакатланиш вақтига ҳам ўзгаришлар киритилди. Бу борада белгиланган ўзгаришларни www.uzrailpass.uz веб-сайтидан билиб олишингиз мумкин.\nЭслатма: Тошкент—Бухоро—Тошкент йўналишида харакатланаётган “Afrosiyob” электропоездига 10 апрель санасидан кейинги қатнов кунларида чипта харид қилган йўловчилар харакат жадвалига киритилган ўзгаришларни инобатга олишингиз сўралади. Яъни шу кундан бошлаб поезд Бухорога 8:00 да эмас балки 7:30 да харакатлана бошлайди. Харид қилинган чипталарни эса чиптахонадан алмаштирмасдан туриб янги кўрсатилган вақтда фойдаланишингиз мумкин.


Эмоджилар жаратылыў тарийхы ҳаққында » Zaman.uz\nЭмоджилар жаратылыў тарийхы ҳаққында\nЭмоджи (сезимлер) японша сүўрет, белги дегенди билдиреди. Электрон почталар ҳәм веб-бетлерде пайдаланылатуғын идеограмм ҳәм эмоциаллардың (сезимлер) тили. Сүўретлердиң орнына белгилердиң комбинациясы пайдаланылған. Бул графикалық тил Японияда пайда болып, пүткил дүньяға тарқалған. Дәслеп, Эмоджи ASCII түсиниклери усаған бир түрдеги белгилер пайдаланылған пиктограмма тилине уқсас еди. Бирақ оннан парқы эмоджиди кеңирек пайдаланыўға болатуғын еди ҳәм симфониялар мобил қурылмаларда бар болған түймелерде стандартланған.\nAйырым эмоджи белгилер Япон мәдениятының өзине мәниге ийе: Мысалы, исбилермен, ақ гүл. Ямаса белгилер топары: рамен, данго, онигири ҳәм суши.\nБиринши эможи 1998-жылда ямаса 1999-жылда NTT DoCoMo тармағында иске қосылған «mobil i-mode» мобил интернет платформасын жаратыўда ислейтуғын топар ағзасы Sigetaka Kurita тарепинен жаратылған. 12 x 12 пикселли 172 эможи белгилердиң биринши топламы «i-rejim» ушын электрон хабарласыўды аңсатастырыў ушын хабарлаў функцияларының бир бөлеги сыпатында ислеп шығылған ҳәм усы платформаны басқа хызметлерден ажыратып турыўшы характерли өзгешеликке айланды.\nБирақ, 1997-жылда Николас Лауфрани мобил технологиялардағы ASCII көз-қарасларының артып баратырған абыройына итибар қаратып, әпиўайы ҳәриплер менен жаратылған оригинал ASCII түсиниклерине мас келетуғын реңли пиктограмма жаратыў ушын жанлантырылған түсиниклер менен тәжирийбе өткериўге киристи.\nСанлы байланыста интерактив пайдаланыў хәм оларды жетилистириў ушын тыныш белгилерин қойды. Олардың айырымлары Лауфрани биринши графикалық көринислерди ислеп шықты ҳәм айрықша түрге кириўши онлайн эмоционаллық сөзлигин дүзди.\nМысалы: «Классик», «Сезимлер», «Байрақлар», «Байрамлар», «Ойын», «Спорт», «Ҳаўа-райы», «Хайўанлар», «Азық-аўқат», «Кәсиплер»,\nБул белгилер биринши мәрте 1997-жылы АҚШ Copyright Office тәрепинен дизимге алынған. Кейин ала 1998-жылда интернеттеги ГифФайллары сыпатында жайластырылған ҳәм технологияда ислетилген биринши графиклаық сүўретлер еди.\n2001-жылда, Smiley Nokia, Motorola, Samsung, SFR хәм Sky Телемедия усаған ҳәр түрли телекомуникация компаниялары тәрепинен уялы телефонларға түсиниклерди жүклеп алыўда Лауфрани графикалық түсиниклерин ислетиў ҳуқықын лицзензиялаўды баслады.\nИнтернет басылымлары тийкарында таярлаған:


Олам турфа ҳодисалар, кутилмаган ажойиботларга бой. Унда яшаётган инсонлар эса бу турфаликнинг мазмуни десак адашмаймиз. Ҳар бир инсон ҳаёти ўзгача бир олам: бунда бахт ҳам, қийинчиликларга сабр-бардош ҳам мужассам.\nМурожаатлар асосида навбатдаги манзилимиз – Тошкент вилояти Бекобод туманидаги Зафар шаҳри Маллабой қишлоғига йўл олдик. Бу ерда Аваз Абдуллаев хонадонида бўлиб, оиланинг турмуш шароити билан танишдик.\n«Биз томонлар газ ва электр билан таъминланган. Чироқ деярли ўчмайди, газ эса қишлоқ охири бўлгани учун пасайиб қолади. Ичимлик сувини асосан сотиб олиб ичамиз. Имкони борлар узоқроқдан ташиб ичишади», дейди хонадон эгаси.\nКўп йиллар фарзанд кутиб тирноққа зор бўлган бу инсон оиласи ҳавас қилгулик кутилмаган бахтга муяссар бўлган. Биринчи фарзанди таваллудидан икки йил ўтиб-ўтмай, уч эгиз фарзандли бўлишган.\n«36 ёшимда биринчи фарзандимиз туғилганди, орадан икки йил ўтиб уч эгиз фарзандли бўлдик. Чақалоқларга туғилганлик ҳақида гувоҳнома олишга борганимда ФҲДЁ ходимлари анчадан бери туманда уч эгизак туғилмаганини айтишди. Охирги марта 1989-90 йилларда бўлган экан. Мурожаат қилишим боиси, бизнинг ҳам аҳволимизни кўришса ва эътибор қаратишса».\nМеҳнаткашлик – халқимизнинг азалий хислати. Шу жумладан, қаҳрамонимизнинг ҳам. Аваз ака кундузи устачилик қилиб, кечки вақтда идора қоровули бўлиб ишлайди.\n«Аҳоли бандлигига кўмаклашиш марказида қоровул бўлиб ишлайман, кундуз кунлари – қурилишда: қўлимда ҳунарим бор. Ота-онам пенсионер. Ҳовлимиздаги ерда ўзимиз истеъмол қилгани маҳсулот етиштирамиз, қолганига маккажўхори экамиз.\nЭрта баҳор ва кеч куздан яна ҳам унумли фойдаланиш учун иссиқхона қилишни режа қилиб турибмиз, лекин бунинг ҳам ўзи бўлмайди».\nФарзандларига исм қўйилиши ҳақида сўраганимизда бунинг ўз тарихи борлигини сўзлаб берди.\n«Кўпчилик нега ҳозирда «мода» бўлган исмларни қўймагансиз, деб савол бериб қолишади. Билмадим, бу ҳақда ўйлаб ҳам кўрмаганман. Аввалдан Муҳаммад, Робия деган исмларни яхши кўрардим. Қизларимнинг бирига қўшнимиз ҳам дўстим Раъно деб исм қўйишни таклиф қилди. Эгизакларнинг исми шу тарзда қўйилган».\nАлбатта, бугунги кун замонавий кишисини интернет тармоғисиз тасаввур қилиб бўлмайди. Интернет нафақат ахборот олиш ва янгиликлардан бохабар бўлиш учун керак, балки Аваз ака билан суҳбатдан амин бўлдикки, ҳуқуқий-сиёсий онгнинг ошишига ҳам хизмат қилади. Шу билан бирга, суҳбатда Аваз ака анчайин китобхон ҳам эканига гувоҳ бўлдик.\nИнтернет нашрларида асосан қандай хабарларни ўқийсиз ва фикр билдирасиз, деганимизда шундай жавоб берди:\n«Асосан, сиёсатимиз ҳақида, яна жаҳон хабарларини кузатаман. Табиатан кўп ҳам гапиравермайман, лекин депутатларнинг чиқишларига муносабат билдирганман.\nҲозирги парламент сайловларида аввалгидек дуч келганини эмас, ўзим фаолияти билан танишган ва ишонган номзодга овоз бераман».\nЙигитали Маҳмудов тайёрлади,\nтасвирчи — Мирвоҳид Мирраҳимов\nТошкент вилоятида жуда кўп миқдордаги бюджет маблағлари талон-торож қилингани аниқланди


Дўппидўз чевар Ҳамида Юнусова 25 йилдан буён дўппи тикади. Бу ҳунар унга оилавий анъана бўлиб, жувон дўппи тикишни опаларидан ўрганган.\nАндижонда дўппи бозори яна гуркирай бошлади.\nДўппи бозори касодга учраган йиллар Ҳамида тикувчилик корхонасига ишга кирди. Аммо ҳунарига бўлган меҳри туфайли дўппидўзликни ҳам ташлай олмади. Дам олиш кунлари, қўли бўш пайтлар эрмак қилиб турар, бир куни тўплаб сотишни ният қилиб, сандиқнинг бурчагига ташлаб қўярди.\n“Орада бироз вақт шундай даврни бошдан ўтказдик. Ҳамма замонавийлашиб кетди, дўппилар хор бўлди. Ҳунармандлар касодга учради. Одамлар дўппини фақат тўй ва аза куни киядиган бўпкетганди. Лекин, мана, худога шукр, ҳалол меҳнат билан кун кўрадиган ҳунармандларнинг оҳи Худога етганими бу, ё одамлар миллийликка қайтяптими, ҳарқалай, бозоримиз жонланиб қолди”, – дейди Ҳамида Юнусова.\nҲамиданинг “Жаҳон бозори”да ўзи айтмоқчи – “точка”си бор. У ўзи ва шогирдлари тайёрлаган дўппиларни пайшанба ва якшанба кунлари олиб чиқиб сотади. Кейинги пайтда унинг дўппилари бирорта ҳам қолмай сотилиб кетмоқда. Дўппидўзларнинг қувониб таъкидлашларича, сўнгги 10 йилдан буён дўппининг бозори бу қадар чаққон бўлмаганди. Шунингдек, дўппиларнинг нархи кескин кўтарилган.\nБозорга чиқарилган куёвдўппилар…\n“50 минг сўмлик дўппилар 150 минг сўмгача сотилмоқда, бозор “юриб” қолди, ёш-ёш йигит-қизлар дўппи олгани келяпти. Президентимиз миллийликка эътибор қаратаётгани учун мактаб, коллежлар ўқувчиларига дўппи киясан, деган буйруқ бўпти. Яхшида, ҳам ўзимизнинг миллий бош кийим, ҳам қанча-қанча одамларнинг тирикчилиги ўтади”, дейди дўппифуруш Инобат опа.\nАндижондаги “Жаҳон бозори”да мингга яқин дўппифуруш савдо қилади. Улар орасида қўшни вилоятлардан, айниқса, Наманган вилоятининг Чуст туманидан келиб савдо қилувчи дўппифурушлар бор. Чустлик дўппидўз чевар Омина Отахонованинг айтишича, Андижонда Чуст дўппиларига талаб катта, шу сабаб Омина опа тиккан маҳсулотларини Андижонга олиб келиб сотади. Унинг маҳсулотлари орасида 100 долларгача бўлган қимматбаҳо куёв дўппилари бор.\nБитта дўппи бозорга чиққунча ўнта қўлдан ўтади….\n“Бир дона дўппи то тайёр бўлиб бошга кийилгунича камида 10 нафар ҳунарманднинг қўлидан ўтади. Матосини оламиз (дўппи таг дейилади), гул тикамиз. Тепчиймиз, пилталаймиз, қўшамиз ва прессда босамиз, ҳар бири алоҳида бир босқич. Демак, биргина дўппи 10-12 та одамнинг қозонини қайнатади. Шу битта дўппи бир ҳафтада тайёр бўлади. Ҳақиқий пешона тер, қўл меҳнати билан бунёд этилади. Шунинг учун бу ҳунар орқасидан топилган пул она сутидек ҳалол, деб ўйлайман”, дейди Омина опа.\nБозорда дўппифурушларнинг бир кунлик паттаси 6 минг сўмни ташкил этади. Биронта ҳам дўппи сотилмаган пайтлар асабийлашган ҳунармандларнинг 6 минг сўм учун паттачилар билан жанжаллашиб кетган ҳолатлари ҳам бўлган. Дўппи бозорининг гуллаши ҳунармандлар учун ҳам, бозор маъмурияти учун ҳам бирдек фойда келтиради.\n“Мактаб ўқувчилари дўппи кийсин, деган буйруқ бўлибди….”\nЯна бир эътиборли жиҳат: Наврўз байрамидан сўнг телеканалларда эфирга чиқаётган айрим бошловчиларининг имижи ўзгарди. Хусусан, М5 (“Менинг юртим”) телеканали янгиликлар дастури бошловчилари ҳам дўппи кийиб чиқишмоқда. Дўппиларнинг урфга кираётганига кийиниш маданияти ва миллийликка давлат сиёсати даражасида қаралаётгани асосий сабаб бўлмоқда, деб ҳисобламоқда кўпчилик.\n“Оммавий ахборот воситаларининг ёшлар онгига таъсири ҳақиқатда катта экан. Ҳозирги ёшлар машҳур, таниқли кишиларга тақлид қилади, мода кетидан қувади. ТВдаги бошловчилар дўппи кийиб чиққанидан сўнг дўппи кийишга қизиққан ёшлар кўпайиб кетди. Бу жуда яхши, албатта. Чунки дўппининг бошга фойдаси катта. Қишда совуқ, шамолдан сал бўлса ҳам асрайди, ёзда қуёшдан пана қилади, синтетик матодан тикилган эмас, мутлақо табиий маҳсулот. Бунинг устига, ўзимизда ишлаб чиқарилган. Коллежимиз 1-курс қизлари бир хилда укпар дўппи кийишга ўтишди. Энди ўғил болаларга ҳам дўппи кийгиза олсак, яхши бўларди”, – дейди шаҳардаги коллежлардан бирида ишловчи муаллима.\nАлбатта, дўппи кийиш ёки киймаслик ҳар кимнинг ўз иши. Аммо дўппи барча даврларда ҳам ўзбекнинг ўзига хослиги ва миллийлигимизни эслатиб келган. Қолаверса, дўппи ва белбоғ эркак кишининг ҳақиқий зийнатидир. Шу боис, кўпчилик дўппиларнинг ёшлар орасида янада оммалашишига умид қилмоқда.\ndata-title="Ўзбеклар дўппига қайтмоқдами?" data-description="Дўппидўз чевар Ҳамида Юнусова 25 йилдан буён дўппи тикади. Бу ҳунар унга оилавий анъана бўлиб, жувон дўппи тикишни опаларидан ..." data-image="https://eltuz.com/wp-content/uploads/2018/04/rasm3755-1.jpg" data-url="https://eltuz.com/kozqarash/203993/" data-services="facebook,odnoklassniki,twitter,telegram" data-counter="ig">\nТошкент вилояти Ички ишлар бошқармаси терговчиларидан бирининг “Элтуз”га маълум қилишича, Пскентда жазони ўтаётган 55 яшар Журъат Мелиқуловга ҳужум қилишга ...


Исроилда ниқоб тақиш режимининг бекор қилингани, Жанубий Корея ва КХДР ўртасидаги чегарани роботлар қўриқлаши, Япониядаги мухолифатнинг ҳукуматга ишончсизлик вотумини билдиргани ва бошқа янгиликлар — «Газета.uz»нинг жаҳон янгиликлари дайжестида.\nLotinchada 15 июн 2021, 23:43 Жаҳон\nИсроилда ниқоб тақиш режими бекор қилинди\nИсроил амалда бўлган сўнгги карантин чекловини, яъни ёпиқ жойларда ниқоб тақиш режимини бекор қилди. 15 июндан бошлаб мамлакатдаги дўконларда, савдо марказларида, жамоат транспортида, таълим муассасаларида, идоралар ва бошқа ёпиқ жойларда ниқоб тақиш талаб қилинмайди. Касалхоналарнинг баъзи бўлимлари, самолёт ва қариялар уйлари бундан мустасно.\nМаълумотларга кўра, ҳозирги кунга қадар мамлакатда 5,1 млндан ортиқ одам (аҳолининг 55 фоизидан кўпроғи) вакцинанинг икки дозаси ва деярли 5,5 млн аҳоли камида битта доза билан тўлиқ эмланган. Эмлаш марказлари вакцинация учун 12 ёш ва ундан катта бўлган ўсмирларни ҳам таклиф қилмоқда. — newsru.co.il\nАпрель ойида мамлакатда коронавирус юқтириш даражасининг пасайиши муносабати билан кўчада ҳимоя ниқобларини тақиш талаби бекор қилинган эди. Аввалроқ Исроилда 1 июндан бошлаб коронавирус пандемияси сабабли жорий қилинган деярли барча чекловлар бекор қилингани ҳақида хабар берган эдик.\nAҚШда қутуриш касаллиги хавфи сабабли мамлакатга итларни олиб киришга вақтинчалик тақиқ жорий этилди\nАҚШ Касалликларни назорат қилиш ва олдини олиш маркази (CDC) қутуриш касаллиги хавфи туфайли 14 июлдан бошлаб 113 мамлакатдан итларни олиб киришни вақтинча тўхтатилиши ҳақида маълум қилди. «Ушбу вақтинчалик тақиқ АҚШга кириб келаётган итларнинг саломатлиги ва хавфсизлигини таъминлаш ва аҳоли соғлиғини итлар қутуриш вируси вариантининг АҚШга қайта олиб кирилишидан ҳимоя қилиш учун зарур», — дейилади баёнотда.\nТаъкидланишича, AҚШда 2007 йилда итлар қутуриши касаллиги тўлиқ йўқ қилинган эди. Марказнинг хабар беришича, «ҳатто битта қутурган итни ҳам олиб кириш одамларга, уй ва ёввойи ҳайвонларга юқтиришга олиб келиши мумкин». CDC’нинг ҳисоб-китобларига кўра, АҚШ олиб кириладиган барча итларнинг 6 фоизи қутуриш хавфи юқори бўлган мамлакатлардан келади. Қутуриш хавфи юқори деб таснифланган 113 мамлакат орасида Россия, Хитой, Ҳиндистон, Бразилия, Перу, Кения, Эквадор ва Индонезия каби давлатлар бор. — Интерфакс.\nЖанубий Корея ва КХДР ўртасидаги чегарани роботлар қўриқлайди\nКорея Республикаси КХДР билан чегара ҳудудида энг замонавий кузатув ускуналари ва сунъий интеллект билан жиҳозланган ўз-ўзини ўрганадиган роботларни жойлаштиради. Маълумотларга кўра, қиймати 2,5 млн долларга тенг бўлган дастлабки иккита роботни шу йилнинг октябрь ойида демилитаризация қилинган зонанинг жанубий томонига жойлаштириш режалаштирилган. Улар уч ой давомида тажриба-синов режимида ишлайди, шундан сўнг уларни оммавий ишлатиш тўғрисида қарор қабул қилинади.\nМаълум қилинишича, роботлар сониясига беш метргача бўлган тезликда махсус рельслар бўйлаб ҳаракатланади ва кеча-кундуз навбатчилик қила олади. Қурилмалар юқори аниқликдаги pan-tilt-zoom камераси ва замонавий сенсорлар билан жиҳозланган. Роботнинг сунъий интеллекти камерадаги тасвирларни ва товушларни мустақил равишда таҳлил қилиб, шубҳали ҳаракат аниқланганда операторларга хабар беради. — ТАСС.\nФранциядаги IKEA’нинг бўлими 1 млн евро жаримага тортилди\nВерсаль суди IKEA мебель ва уй-рўзғор буюмлари тармоғининг Франциядаги филиалини ходимлар ортидан кузатиб борганликда айблаб, 1 млн евро жаримага тортди. Бўлим собиқ бош директори Жан-Луи Байо икки йилга озодликдан маҳрум этилиб, 50 минг евро жаримага тортилди. Таъкидланишича, Франциядаги бўлим ишчилар, касаба уюшма аъзолари ва ишга жойлашиш учун номзодларнинг «шахсий маълумотларини яширин йиғган». Қайд этилишича, суд томонидан кўриб чиқилган фактлар 2000 йилларнинг бошларига тўғри келади. — ТАСС.\nЯпониядаги мухолифат ҳукуматга ишончсизлик вотумини билдирди\nЯпониянинг тўртта мухолифат партияси, шу жумладан етакчи Конституциявий демократик партияси парламентда овоз бериш учун бош вазир Ёсихидэ Суга бошчилигидаги ҳукуматга ишончсизлик тўғрисидаги қарорни тақдим этди. Мухолифат амалдаги ҳукуматни коронавирус тарқалишининг олдини олишга қаратилган сиёсатда айбламоқда. Шунингдек, улар эпидемияга қарши курашиш бўйича янги чораларни муҳокама қилиш ва қабул қилиш учун жорий парламент сессиясини уч ойга узайтиришни талаб қилмоқдалар. Aйни пайтда, парламентнинг иккала палатасида кўпчиликни ташкил этган ҳукмрон Либерал демократик партияси ва унинг коалициядаги шериги Комэйто партиясининг ушбу резолюция лойиҳасини рад этиши кутилмоқда.\nШунингдек: Эстониянинг парламентдаги консерватив мухолифат партиялари аъзолари бош вазир Кая Калласга қарши ишончсизлик вотумини билдиришди. Уларнинг айтишича, амалдаги ҳукумат сиёсати иқтисодий ривожланиш соҳасида самарасиз бўлган ва Эстониянинг мудофаа қобилиятини оширмаган.\nУкраина Олий Радаси мамлакатнинг истеъмолчилар ҳуқуқларини ҳимоя қилиш соҳасида МДҲ доирасида ҳамкорлик қилиш бўйича битимлардан чиқиши тўғрисидаги қонун лойиҳасини маъқуллади. Ҳужжатни қабул қилиш учун 331 депутат овоз берди. Украинани МДҲ таркибидан чиқариш тўғрисидаги асосий қарор 2014 йил март ойида қабул қилинган эди. 2019 йилда Украина МДҲнинг мувофиқлаштирувчи органларидан чиқиш тартибини якунлади.\nШунингдек, Олий Рада жисмоний шахсларнинг даромадлари бўйича бир марта ихтиёрий равишда декларация қилишни назарда тутадиган солиқ амнистияси тўғрисидаги қонунни қабул қилди. Солиқ амнистияси солиқ тўлашдан бўйин товлаган фуқароларга жазодан қочиб, ўзларининг ҳақиқий даромадларини ошкор қилишлари ва мол-мулкларини декларациялашларига имкон беради. Таъкидланишича, солиқ амнистияси, хусусан, пул маблағлари, қимматли қоғозлар, шунингдек, Украинадаги ва чет элдаги кўчар ва кўчмас мулкдан ташқари валюта қийматларига нисбатан қўлланилади.\nУкраина президенти Владимир Зеленский Олий Рада томонидан қабул қилинган декларациядаги нотўғри маълумотлар учун мансабдор шахсларга жиноий жавобгарликни қайтариш тўғрисидаги қонунга вето қўллади.\n«Ҳаёт учун мухолифат майдончаси» партиясининг беш мингдан ортиқ вакиллари Олий Рада деворлари ёнида «Урушга йўқ!» шиори остида, Донбассда тинчликка эришишга қаратилган митинг ўтказдилар.\nХитойнинг Хубэй провинцияси Шиян шаҳрида газ портлаши оқибатида қурбонлар сони 25 кишига етди. Кеча ушбу ҳалокатда 11 киши ҳалок бўлгани ва 144 киши жароҳатлангани ҳақида хабар берган эдик.\nЭстония 2035 йилдан бошлаб рус мактабларини молияштиришни тўхтатади. Эстония ҳукумати мактаб таълимини 2035 йилдан кечиктирмай тўлиқ эстон тилига ўтказишни режалаштирмоқда.\nЖанубий Aфриканинг жануби-шарқидаги Квахлатида «олмос талвасаси» бошланди. Сўнгги кунларда минглаб одамлар олмос излаш учун бу ерга келишмоқда. Квазулу-Наталь провинцияси пандемия шароитида одамлар кўплигидан хавотирда бўлиб, барчадан ҳудудни тарк этишни сўрамоқда. Қазиб олинган тошлар сони тез суръатларда ўсиб бормоқда, улар дарҳол шу ҳудудга етиб келган харидорларга сотилмоқда. Топилмалар асосан кичкина бўлиб, қўлда 7 дан 20 долларгача сотилмоқда.\nФинляндиянинг бир нечта ҳудудларида 35 мингдан зиёд уйлар бўрон туфайли электр таъминотисиз қолди. Кучли шамол ва ёмғир электр тармоқларининг узилишига олиб келди.


Юрт мудофааси ишончли қўлларда\nВатан ҳимоячилари куни муносабати билан туман ҳокимлигида байрам тадбири ўтказилди.\nТуман ҳокимлиги, туман мудофаа бўлими, автомобиль мактаби раҳбарлари, йигитлик бурчини ўтаётган аскар йигитларнинг оналари, “Нуроний”, “Маҳалла”, “Камолот” ЁИҲ ва бошқа мутасадди ташкилотлар иштирок этган тадбирда туман ҳокими Ҳ.Бўриев сўзга чиқди ва Ватан ҳимоячилари куни билан йиғилганларни табриклади.\n– Мамлакатимиз Қуролли Кучлари тизимида амалга оширилаётган ислоҳотлар юртимиз мустақиллиги, хавфсизлиги ва ҳудудий дахлсизлигини таъминлашга, Ватан ҳимоячилари салоҳияти ва профессионал тайёргарлигини юксалтиришга қаратилгани билан аҳамиятлидир, – деди Ҳ.Бўриев. – Қолаверса, Президентимизнинг алоҳида фармони билан давлатимизнинг мудофаа қобилиятини мустаҳкамлаш ва Қуролли Кучларни барпо этишга салмоқли ҳисса қўшган ҳарбий хизматчиларни қўллаб-қувватлаш мақсадида «Ўзбекистон Республикаси Қуролли Кучларига 25 йил» эсдалик нишони таъсис этилди. Ушбу фармон асосида бир гуруҳ юртдошларимиз, ҳарбий хизматчиларнинг эсдалик нишонлари билан тақдирлангани ҳам соҳага қаратилаётган юксак эътибордан далолат беради.\nБугунги кунда ўз хизмат бурчини виждонан бажариб келаётган, жанговор ва маънавий-маърифий тайёргарликда юқори кўрсаткичларга эришган ҳарбийларимизнинг оналарига ҳам фахрий ёрлиқ ва эдалик совғалари топширилди.\nСарой маҳалласида яшовчи, ҳозирда Фарғона чегара қўшинида шартнома асосида ўз хизмат вазифасини бажараётган Сардор Ўроловнинг онаси Гулчеҳра Бўриева ҳам ана шундай эҳтиромга лойиқ кўрилди.\n– Ўғлим Сардоржон бугун Фарғона чегара қўшинида шартнома асосида ўз хизмат вазифасини ўтамоқда, – дейди Г.Бўриева. – Бугун фарзанди туфайли юксак эътирофга созовор бўлган она сифатида қалбим ғурур ва қувончга тўлди. Мана шундай эътибору эъзоз учун Президентимизга миннатдорчилигимни билдираман.\nВатан ҳимоячилари кунига бағишланган тадбир Ўзбекистон Мудофаасига кўмаклашувчи «Ватанпарвар» ташкилоти Жомбой автомобиль мактабида ҳам ўтказилди.\n– Мактабимизда катта тажрибага эга, ўз касбининг билимдони бўлган мураббийлар, уста-ўргатувчилар меҳнат қилмоқда, – дейди муассаса бошлиғи Шокир Абдуллаев. – Мақсадимиз, бизнинг мактабда тарбияланаётган мутахассислар ўз касбининг профессионал эгаси сифатида Қуролли Кучларимиз сафида самарали хизмат қилишсин. Айтиш мумкинки, чақирилувчиларимизнинг бугунги назарий-амалий машқлари эртага Ватан олдидаги бурчларини муносиб ўташларида катта роль ўйнайди.\nЧақирилувчилар мамлакатимиз Қуролли Кучлари салоҳиятига бағишланган фильмни томоша қилдилар.\nМактабнинг бир гуруҳ фаол ўқувчиларига «Камолот» ЁИҲ томонидан фахрий ёрлиқ ҳамда эсдалик совғалари топширилди.


Навбатдаги мониторинг, “Ўзбекистон темир йўллари” АЖ нинг 2019 йил 11 июндаги “Меҳнат муҳофазаси ҳолати бўйича мониторинг ўтказиш тўғрисида” ги 754-Н-сонли буйруғи ва тасдиқлаган мониторинг ўтказиш Дастури асосида Бухоро минтақавий темир йўл узелида бўлиб ўтди.\nТармоқ касаба уюшмаси Республика Кенгаши меҳнат муҳофазаси бўлими мудири Ж.Валихонов бошчилигида Тошкент, Қўқон, Қарши, Термез, Қўнғирот ва Бухоро минтақавий темир йўл узеллари, касаба уюшма ҳудудий қўмиталарининг меҳнатни муҳофаза қилиш бўйича бош мутахассислари иштирокидаги гурухлар томонидан, бир ҳафта давомида “Бухоро минтақавий темир йўл узели” унитар корхонаси тасарруфидаги корхона, ташкилот ва муассасаларида, меҳнат муҳофазаси ҳолати ва ишчи-ходимларга яратилган меҳнат шароитлари устидан жамоатчилик назоратини ташкил этилиши бўйича мониторинг ўтказилди.\nМониторинг чоғида меҳнат муҳофазасининг қуйидаги масалаларига, яъни меҳнатни муҳофаза қилиш бўйича корхоналардаги умумий аҳвол; қозонхоналар, кўтарма иншоотлар ва босим остида ишловчи сиғимларда ишларни бехатар олиб боришда ва корхоналарда авария, бахтсиз ҳодисаларини олдини олиш чоралари; уч босқичли маъмурий жамоатчилик назоратини ташкил этиш ва ўтказиш; иш жараёнида ходимларга етказилган зарарларни тўлаш тартиблари; иш жойларини шаходатлаш (атестациядан ўтказиш) тартиби; янги ишга қабул қилинган ходимларга Т-1 шакл асосида йўриқдан ўтказиш ва бошқа масалаларга эътибор қаратилди.\nҲафта давомида узелнинг Бухоро, Самарқанд ва Навоий ҳудудларидаги 25 та темир йўл корхона, ташкилот ҳамда муассасалари ўрганилиб, уларга амалий ёрдам кўрсатилди.\nМониторинг якунида барча ўрганилган корхона, ташкилот ва муассасалар вакиллари иштирокида семинар – тренинг ўтказилди. Семинарда мониторинг гурухи аъзолари Ф.Қаюмов, И.Худоёров, Б.Дониёров, Р.Режепов, М.Мамадиевлар сўзга чиқиб, корхоналардаги ютуқ ва камчиликлар тўғрисида “слайд кўринишида” изоҳ ва тушунтиришлар беришди.\nШунингдек, семинар-тренинг давомида ўрганилган корхона, ташкилот ва муассасалар вакиллари ўртасида меҳнат муҳофазаси бўйича амалдаги меъёрий ва ҳуқуқий ҳужжатлардан фойдаланиш бўйича кўрик-танлов ўтказилди. Қизғин баҳс-музокаралар ва савол-жавоблар асосида ўтказилган танловда фахрли биринчи ўринни Бухоро “Алоқа ва ишорат масофаси” корхонаси жамоаси, иккинчи ўринни “17-сон йўл машиналар станцияси” корхонаси жамоаси, учинчи ўринни Бухоро “Темир йўл масофаси” корхонаси жамоаси ва тўртинчи ўринни Бухоро “Электр таъминоти масофаси” корхонаси жамоаси эгалладилар. Танлов ғолибларига Бухоро минтақавий темир йўл узели унитар корхонаси касаба уюшма Ҳудудий қўмитасининг эсдалик совғалари топширилди.\nСеминар иштирокчилари томонидан берилган саволларга мутахассислар томониданбатафсил жавоблар ва мурожаатлари бўйича керакли кўрсатмалар берилди.


Тошкентда киракашлар ови бўлаяпти\n27 ноябр 2020, Тошкент вақти: 23:03\nШу кунларда пойтахт солиқчилари ва милиция ходимлари ҳамкорлигида Тошкентдаги киракашлар фаолияти бўйича рейдлар ўтказилмоқда. Рейд давомида ушланган лицензиясиз таксичилар 7 миллион сўмгача жаримага тортилмоқда.\nТошкент шаҳар солиқ инспекциялари ва ИИБ йўл патрул хизматлари ходимлари бир ҳафтадан буён ўтказаётган рейд давомида деярли ҳар бир туманда лицензиясиз такси ҳайдовчилари ушланган.\nБу ҳақда Озодлик билан микрофонсиз суҳбатда гапирган Тошкент шаҳар солиқ бошқармасининг ўзини таништирмаган ходимига кўра, ушбу рейд “Йўналишсиз таксилар фаолиятини тартибга солиш чора-тадбирлари тўғрисида”ги қарорнинг амалдаги ижросини текшириш мақсадида ўтказилмоқда.\nСолиқчи тадбир ҳали ниҳоясига етмагани учун рейдга оид рақамлар матбуотга берилмаслигини билдирди.\nМирзо Улуғбек ИИБдан олинган маълумотга кўра, рейд давомида туман бўйича икки нафар таксичи ушланган. Ўзини таништирмаган милиция ходими ушбу ҳайдовчилар илк бор ушлангани учун уларга жарима солинганини айтди. Лекин жарима миқдорини аниқлаштирмади.\nЎзбекистон Давлат автомобил назорати Республика бўлимининг навбатчи ходимига кўра, лицензиясиз такси ҳайдовчилари 2 миллиондан 7 миллион сўмгача жаримага тортилмоқда.\n2012 йилнинг 1 январидан бошлаб жорий қилинган таксичилик фаолиятига доир янги тартибга кўра, фуқароларнинг махсус лицензияга эга бўлмасдан киракашлик қилиши тақиқланади.\nТошкентлик такси ҳайдовчиси Анвар аканинг микрофонсиз суҳбатда айтишича, лицензияси йўқлиги боис рейд бошланганидан буён уйида ўтиришни маъқул кўрган.\n“Лизенция олишга қурбим етмайди. Бунинг учун Нексиямни бўятиб, счетчик ўрнатишим керак. Яна анча-мунча ҳаражатлари бор. Бир танишим бунга 3 миллион сўмга яқин сарфлади. Бунча ортиқча пулим йўқ. Кейин машинани краска қилдирсангиз, сотмоқчи бўлганингизда нархи анча арзон бўлади. Шунақа рейд бўлган пайтлари кўчага чиқмайман, шу билан ҳар сафар амаллаб қутилиб қолаяпман”, дейди тошкентлик Анвар ака.\nЎзбекистонда киракашлик аҳоли ишсиз қатламларининг асосий даромад манбаларидан бирига айланган.\nАмалдаги тартибга мувофиқ таксилар бутун Ўзбекистон бўйлаб сариқ рангга, Тошкентда эса қаймоқ рангига бўялиши лозим. Уларнинг томига зарғалдоқ рангда TAXI ёзуви туширилган фонар ўрнатилиши, олдинги эшикда эса шашка ва Т ҳарфи акс этиши лозим.\nБундан ташқари, таксининг бўшлигини англатувчи яшил чироқ, ҳисоблагич, радио алоқа, назорат-касса машинаси ҳамда пластик карта тўлов терминали ўрнатилиши лозим.\nИкки йил аввал жорий қилинган тартибни илк бор бузган такси ҳайдовчиларига маъмурий жазо, иккинчи бор бузган жисмоний шахсга жиноий жазо қўлланилади.\nЛицензиясиз таксичилик қилган шахс иккинчи бор ушланганида Жиноят кодексининг 190-моддасига кўра, уч йилгача муддатга ахлоқ тузатиш ишлари билан жазоланади ёки энг кам иш ҳақининг 25 баробари (2402625 сўм)дан 75 баробари (7207875 сўм)гача бўлган миқдорда жаримага тортилади. (Ҳозирда энг кам ойлик иш ҳақи- 96105 сўм)\nЯнги тартибни бузган юридик шахсларга белгиланган маъмурий жазо энг кам иш ҳақининг 50 баробаридан 150 баробарига қадар қилиб белгиланган.\nРасмий маълумотларга кўра, сўнгги икки йил давомида 10 мингдан зиёд рейд ўтказилиб, минглаб ҳайдовчи жарима, ўнлаб таксичи жиноий жавобгарликка тортилган.\nЖумладан, ўтган йилнинг ноябрь ойида андижонлик таксичи З. Олимжонов лицензиясиз фаолияти учун жазоланиб, икки йилга ахлоқ тузатиш ишларига жалб этилди.\nGazeta.uz нашри берган маълумотга кўра, Тошкент шаҳрида аҳолига такси хизмати кўрсатувчи 100 дан зиёд ширкат ва улар ихтиёрида бўлган 1200 тадан ортиқ автомашина мавжуд.\nНорасмий маълумотларга кўра, янги тартиб йўлга қўйилмасидан аввал Ўзбекистон пойтахтида 35 минг атрофида лицензиясиз "киракаш" бўлган.


“Ҳокимият тимсоллари”. Бухоро вилоятининг “умри узоқ” ҳокими ҳақида икки оғиз сўз - Фарғона.Ру ахборот агентлиги\n15:00 msk, 6 Июль 2020\n“Ҳокимият тимсоллари”. Бухоро вилоятининг “умри узоқ” ҳокими ҳақида икки оғиз сўз\n07.02.2007 18:19 msk\nЎзбекистондаги Самарқанд шаҳри мэри ҳақидаги кичик мақола билан биз “Ҳокимият тимсоллари” рукнини очган эдик. Бироқ ўзбекистонлик мансабдорлар ҳақида ахборот йиғиш тақдир этилмайдиган ва анча мушкул иш чиқиб қолди. Шунга қарамай, бугун биз Бухоро вилоят ҳокими Самойдин Ҳусенов ҳақидаги мақолани чоп қилмоқдамиз. Ҳокимият вакиллари ҳақидаги ҳатто унча кўп бўлмаган маълумотлар ҳам ҳамкасб журналистларга-да, Интернетдан фойдаланувчи кенг оммага-да фойдали бўлади, деб умид қиламиз.\nУмри узоқлар орасидаги чемпион\nҲар куни эрталаб унча кўзга ташланмайдиган ўрта бўйли бу киши Бухоронинг Шимолий мавзеидан хизмат автомобилида шаҳар марказига кириб келади. У ҳар томонлама қўриқланадиган ўн икки қаватли кулранг маъмурий бинога йўл олади. Бу Бухоро вилоят ҳокимининг қароргоҳи бўлиб ҳисобланади. Кулранг костюмдаги камсуқум киши эса вилоят маъмуриятининг мўътабар раҳбари Самойдин Ҳусеновдир.\nБухоро вилояти аҳолиси маҳаллий телеканаллар орқали ўз ҳокимларини тез-тез кўриб турадилар: гоҳ ҳокимнинг қаердадир тасма қирқаётгани, гоҳ қаердадир табрик нутқи ирод қилаётганини кўрсатадилар. Самойдин Ҳусенов Ўзбекистон сиёсий Олимпида узоқ қололганлар ичида чемпион бўлиб ҳисобланади, у ўз лавозимини 1996 йилдан бери эгаллаб келмоқда! Бироқ Ўзбекистондаги бошқа кўплаб давлат мансабдорлари каби С. Ҳусенов ҳақида кенг жамоатчиликка кўп нарса маълум эмас.\n2007 йилнинг январь ойи мобайнида Бухоро вилоят ҳокими Самойдин Ҳусенов вилоятдаги учта йирик олийгоҳ – Технологик институт, Тиббиёт институти, Давлат университети талабалари билан учрашган. Вилоят раҳбари билан бўлган суҳбат чоғида турли-туман саволлар берганлар. Қайд этиш жоизки, бу каби учрашувларни вилоят ҳокими ўн йиллик иши мобайнида биринчи маротаба ўтказмоқда.\nҲоким журналистларга эркин интервьюлар бермайди, шов-шувли баёнотлар билан чиқмайди. Ҳойнаҳой, дамдузлик ва босиқлик унинг характеридаги асосий жиҳатлар бўлса керак. Ҳатто “партия-хўжалик фаоллари” мажлисларида ҳам вилоят раҳбари бошқа юқори лавозимли мансабдорлар каби ўз тобеъларини чапаничасига сўкмаслигини айтадилар. Агар асос бўлса, зарур одамларни албатта танқид қилади, аммо аҳлоқ доирасидан чиқмайди.\n“Кучли хўжалик бошқарувчиси”\nБутун ўн йил давомида Бухоро вилоятида ободонлаштириш ва кўкаламзорлаштириш бўйича ишлар давом этиб келди. Шунингдек, 1999 йилда бошланган чекка жойлардаги ўрмонларни кесиш иши ҳам ҳозиргача давом эттирилмоқда. Ҳусенов ҳукмронлиги йилларида Бухорода вип-шахслар учун қароргоҳ, 2004 йилнинг ноябрь ойида икки президент – Ислом Каримов ва марҳум Сапармурод Ниёзов учрашуви бўлиб ўтган мажмуа қурилган.\nБухоро вилоят ҳокими Самойдин Қосимович Ҳусенов ойнинг фақат икки жумасида одамларни қабул қилади. Аммо ҳоким олдига ўз муаммолари билан киришга муяссар бўлган бухороликларнинг гувоҳлик беришларича, вилоят раҳбари ҳукмронлик қилган ўн йил ичида у билан бирор маротаба ҳам учраша олмаганлар. Ҳар сафар аризачиларни “кулранг уй”нинг бошқа ходимлари қабул қилганлар.\nВилоят ҳокими Ҳусенов ҳукмронлиги даврида вилоятда жуда кўп йўллар, марказий автойўл қурилган. Бундан ташқари, кўприклар барпо қилинган, диагностика маркази фойдаланишга топширилган, кўплаб арча кўчатлари ўтқазилган.\nЎн йил мобайнида ҳоким Ҳусенов пахта етиштиришга катта эътибор қаратиб келаяпти. Шунинг учун ҳам у тез-тез селектор кенгашлари ўтказиб туради ёки пахта далаларига чиқиб туради.\nҲусенов ҳокимиятга қандай келган?\nҲусеновнинг ҳокимиятга келиши “қора тойчоқ” тарихига ўхшайди. Собиқ ҳоким Мавлон Раҳмонов истеъфосидан кейин президент Ислом Каримов ўзи билан Тошкентдан атай олиб келган С. Ҳусеновни Бухоро вилояти аҳлига тавсия қилишга қарор қилган. Расмий маълумотга кўра, С. Ҳусенов бир муддат вилоят ҳокимининг ўринбосари бўлиб ишлаган. Бироқ ўша йиллари у мутлақо сояда турган, шундай экан унинг “вилоят олимпига кўтарилиши” ҳамма учун кутилмаган воқеа бўлган.\n“Босиқ феълли киши” – унинг яқинлари унга ана шундай таъриф берадилар. Аммо характери тўғри келмаган одамни дарров ишдан олади. Унинг кўп муовинлари – вилоят ҳокимининг биринчи муовини Исмоил Фозилов, муовинлари Ҳамид Равшанов, Мизроб Буронов, Нуриддин Очилов ҳамда бошқа кўплаб ташкилот ва корхона раҳбарлари раҳбарлик лавозимларидан бўшатилганлар.\nБухоро вилоятидаги асосий раҳбарлик лавозимларига бировларни тайинлаш ҳам ҳокимнинг қатъий буйруғига кўра амалга оширилади. Масалан, вилоятдаги энг йирик корхоналардан бири бўлмиш “Бухоротекс”нинг раҳбари Шукрулло Давиров ҳам шу зайл ишдан олинган.\nБухоро вилоятидаги воқеалар\nОхирги йилларда Бухоро вилоятида содир бўлаётган кўплаб шов-шувли воқеаларга қарамай, ҳоким Ҳусенов ўз лавозимида қолмоқда.\nРомитан, 2004 йилнинг март –апрель ойлари. Расмий маълумотларга кўра, вилоятдаги Ромитан туманининг Қаҳрамон қишлоғи аҳли ясама портловчи моддалар тайёрлаш билан шуғулланганлар. Уларнинг эҳтиётсизлиги оқибатида портлаш содир бўлган, шу билан бир неча йирик террорчилик ҳуружларининг олди олинган. Бу иш юзасидан Бухоро вилоятида бир неча ўн киши судланган.\n“Қораев иши”, 1999 йил декабрь ойи. Қораевлар оиласи иши жаҳоннинг энг йирик оммавий ахборот воситалари томонидан ёритилган. Қораевлар ўз уйларида бухороликларни ўлдиришиб, одам аъзоларини чет элга сотиш билан шуғулланганлар.\nМитинглар ва пикетлар. 2006 йилнинг ўзидаёқ Бухоро вилоятининг Жондор ва Ғиждувон туманлари аҳолиси расмийлар ҳатти-ҳаракатларига норозилик намойиши ўлароқ икки марта автомобиль йўлини тўсиб қўйганлар. Фақат вилоят раҳбари шахсан келиб, ҳамма ишни текшириб чиқиш тўғрисида ваъда берганидан кейингина одамлар тарқалганлар. Бухоро вилоят ҳокимияти биноси қаршисида ҳам бир нечта митинг бўлиб ўтган. Норозилик намойишларининг сабаблари ҳар хил эди: бир сафар автойўл қурилаётган жойдаги уйларнинг бузилишига қарши, бошқа сафар Хўжа Исмат Бухорий қадамжосидаги қурулишга қарши, яна бир сафар эса деҳқонларга ойлик маош тўланмаётганига қарши норозилик билдирилганди...\nОила ва уй\nБухоро вилояти раҳбари Самойдин Ҳусенов Бухородаги “Қизил дала-ҳовли” яқинида ҳашаматли уйга эга. Бухоро вилоятидаги биринчи шахс ўз икки қаватли уйини қурган бу жой болалар боғчаси қурилиши учун мўлжалланганди.\nРасмий таржимаи ҳол\nҲусенов Самойдин Қосимович – 1946 йили Бухоро шаҳрида туғилган. Олий маълумотли. Тошкент Политехника институтини тамомлаган. Мутахассислиги - муҳандис-механик.\nИш фаолиятини 1963 йилда Бухоро ипак ўраш фабрикасида мутахассисликдан бошлаган. Бу фабрикада 1971 йилгача ишлаган. Таъмирчилик цехида бошлиқ ўринбосари бўлган. 1971 йилдан 1986 йилгача партия органларида ишлаган. 1986 йилдан бошлаб Бухоро вилоят ижроия комитети раис ўринбосари, режа комиссияси раиси бўлиб ишлаган. 1992-1994 йиллари Бухоро вилоят ҳокимининг муовини, иқтисодиёт ва статистика бош бошқармаси бошлиғи бўлиб ишлаган.\nИкки йил мобайнида Ўзбекистон Республикаси Молия вазирлигида ўринбосарлик қилган. 1996 йилдан бери Бухоро вилоят ҳокими лавозимини эгаллаб келмоқда. 2005 йил январида Ўзбекистон Республикаси Олий Мажлиси Сенатига аъзо этиб сайланган.\n“Меҳнат шуҳрати” ордени билан тақдирланган. Ҳусенов икки марта “Ўзбекистон қаҳрамони” мукофотига кўрсатилган. Бироқ ҳалигача бу унвонни ололмаган.\nБухоро вилоят ҳокимияти манзили:\n705018, Иброҳим Мўминов кўчаси, 1\nВеб сайт: www.bukhara.gov.uz\n2006 йилда Бухорода тиббий диагностика маркази фойдаланишга топширилган. Ҳозирча тасдиқланмаган маълумотларга кўра, у келажакда хусусийлаштирилиши ва пировардида ҳокимнинг рафиқасига ўтиши ҳисобга олинган ҳолда барпо этилган. Бухоро вилояти раҳбарининг рафиқаси ва оила аъзолари давлат рақами 200 бўлган “Espero” русумли хизмат машинасида юрадилар. Дарвоқе, Ҳусеновнинг ҳамма машиналарининг (хизмат автомашиналари назарда тутилмоқда) давлат рақами 200 дир. Аввал губернатор “Espero”да юрарди, охирги уч йилдан буён эса оппоқ жипда юрибди. Ҳокимнинг ўғиллари Бухорода йирик бизнесга эгалар. 2006 йилда улардан бири “Уздэу” автомобиллар салонини очган. Сўнгги йилларда Бухорода эски дарахтлар ёппасига йўқ қилиниб, улар ўрнига арча кўчатлари ўтқазилмоқда. Бу кўчатларни ҳам вилоят раҳбарининг қариндошларидан бири олиб келади. Ҳоким эса барча корхоналарга бу “арча”ларни анча юқори баҳода сотиб олишни буюради. Икки йил аввал С. Ҳусеновнинг пахта бизнеси билан шуғулланаётган ўғилларидан бирининг иши республика Миллий хавфсизлик хизмати ўтказган терговга тушган. Айтишларича, ҳоким ишни “бости-бости” қилиб юборган. Губернаторнинг иккинчи ўғли Бухородаги “Асакабанк” кредит бўлимининг бошлиғи бўлиб ишлайди.\nНима деса десинлар?\nАмалдорларнинг журналистлар билан мулоқот қилмасликлари сабабли жамоатчилик кўпинча миш-мишлар билан озиқланади. Бухороликлар бизга айтиб берган нарсаларнинг уйдирма эмас, ҳақиқат эканига ишониш қийин. Айтишларича, Ҳусеновлар оиласи вилоят раҳбари номини орқа қилиб, бугунги кунда Бухородаги савдо нуқталари ва кўчмас мулкка эга бўлиб олганлар. Биргина Бухоро шаҳрининг ўзидаёқ вилоят маъмурияти бошлиғининг биродари Завқиддин Ҳусеновга “Шарқ” мавзесидаги озиқ-овқат бозори ҳамда иккита АЁҚШ қарар экан. Бундан ташқари, Ҳусеновлар маҳаллий тадбиркор Фазлиддин Жалиловни шаҳарда машҳур бўлган “Шарқ люкс” ресторанини уларга сотишга мажбур қилганлар. Бугунги кунда бу ресторан “Висол” деб аталади, у вилоят ҳокимининг жияни номига қўйилган (Висол Ҳусенов - Завқиддин Ҳусеновнинг ўғли). Бу ресторан ёнида “Ҳусеновлар супермаркети” жойлашган. Маҳаллий тадбиркорларга кўра, Ҳусеновлар оиласи вакиллари шаҳар ва вилоятдаги яхши ривожланган барча нуқталарни сотиб олишга уринмоқдалар.\nБу эса бизга С. Ҳусенов ҳақида шаҳарликлар томонидан кўчанинг ўзида айтиб берган миш-мишлардир: “Ҳусенов қанақадир баёнотлар берадиган Жириновский эмас. У ўз ишини бажараяпти, вилоятга раҳбарлик қилаяпти. Бу осон иш эмас. Аммо мен, гарчи кўриниши камтарона бўлса-да, пули жуда кўп, деб эшитганман. Унинг ўғли Бухорода жуда машҳур”. “Мен “Бухоро” ўйингоҳига тақдим этилган ўтирғичларни айирбошлаш натижаси, деб эшитганман. Бу курсиларни араб шайхи совға қилганмиш. Уларнинг сони эса 20 мингга яқин эди. Ўзингиз тушунасиз, бу катта пул. Айтишларича, бунинг эвазига Ҳусенов шайхга Бухоро жайронларини овлашни таклиф қилган экан. Агар ҳар бир жайрон учун катта пул тўлаётган бўлса, ов қилаверсин. Фақат бундан вилоят фойда кўраяптими ёки Ҳусеновми – шунисини билмайман”.


«Солиқ ва божхона хабарлари» газетасининг 2020 йил 17 ноябрь 46-сони - Gazeta.Norma.uz\n«Солиқ ва божхона хабарлари», №46, 2020й. 17 ноябрь\n9.11.2020 йилдаги ЎРҚ-646-сон Қонун билан айрим қонун ҳужжатларига ўзгартиш ва қўшимчалар киритилди.\nВазирлар Маҳкамасининг 11.11.2020 йилдаги 712-сон қарори билан Истеъмолчилар электр қурилмаларини техник эксплуатация қилиш ва электр қурилмалари хавфсизлик техникаси қоидалари тасдиқланди\nСолиқ тўловчининг Ўзбекистон Республикасининг олий ўқув юртларида таълим олиш (ўзининг, 26 ёшга тўлмаган фарзандларининг ёки эрининг (хотинининг) таълим олиши) учун тўловга йўналтириладиган даромадларига солиқ солинмайди (СК 378-м. 16-б.). Қандай ҳолатларда мазкур имтиёздан тўлиқ ҳажмда, қандай ҳолатларда эса қисман фойдаланиш мумкин? ДСҚнинг солиқ солиш бўйича маслаҳатлар бошқармаси катта инспектори Евгения ГУСАКОВА ва «Norma» компанияси эксперти Ольга БУСАРОВА амалиётда қўлланилиши мумкин бўлган вариантларни тушунтириб бердилар\nКорхона ходими ҳисобланмайдиган талабанинг магистратурада ўқиши учун ҳақ тўлашга тўғридан-тўғри шартнома тузди. Тўлов қиймати корхона харажатларига киритилади. Бунда корхона ва жисмоний шахс учун қандай солиқ оқибатлари юзага келиши мумкин?\nБухгалтерияга корхона ходими турмуш ўртоғининг Ўзбекистон олий ўқув юртидаги ўқиши учун ҳақ тўлашни сўраб мурожаат қилди. Унинг ўзи ҳам сиртқи бўлимда ўқийди ва иш ҳақи ҳисобидан контракт пулини тўлайди. Уларнинг ёшлари 26 ёшдан ошган. Улар 2020 йилда ўқиш учун тўлов тўлашда имтиёздан фойдаланиши мумкинми?\nҚҚСни ҳисоблаб чиқариш мақсадларида хизматларни реализация қилиш жойини аниқлашда талай низоли вазиятлар юзага келади. Хусусан – транспорт воситаси ёки бошқа кўчар мол-мулкни ижарага беришда. Бундай вазиятларда нимага эътибор беришни buxgalter.uz илтимосига биноан «Norma» компанияси эксперти Ирина АХМЕТОВА сўзлаб берди.\n2020 йилги ҳисобот йилини ёпиш муддати узоқ эмас. Кўп корхоналар жорий йилда ҚҚСтўловчиси бўлди. Уларнинг кўплари аввал ҳисобга олинган ҚҚСга тузатиш киритиш заруратига дуч келди ёки энди дуч келади. Қандай вазиятларда тузатиш киритишга тўғри келиши ва уни қандай тўғри амалга оширишни «Norma» компанияси эксперти Ирина АХМЕТОВА тушунтирди.\n2020 йилнинг ноябрь ойи учун\nСиз ижaрaгa oлгaн oфис тaъмирлaниши кeрaк. Шу сaбaбли ижaрa ҳaқини камайтириш мумкинми вa буни қaндaй амалга ошириш кeрaк? Ҳужжaтлaрни расмийлаштириш вaриaнтлaри билан ҳаракатларнинг эҳтимолий сценарийларини «Norma» компаниясининг юридик масалалар бўйича экспeрти Oлeг ЗАМАНОВ тaвсифлaб берди.\nДавал хом ашёси билан ишлайдиган корхоналар бухгалтерлари бундай операцияларни расмийлаштириш, ҳисобини юритиш ва солиқ солиш масалаларига дуч келади. Хусусан, ҚҚС ҳисоб-китоби бўйича саволлар туғилади. Уларга «Norma» компанияси эксперти Ирина ¬АХМЕТОВА жавоб берди:\nАкциядорлик жамияти ўзининг унитар корхоналарига мунтазам равишда молиявий қарзларни улар берилган санада МБ томонидан белгиланган қайта молиялаштириш ставкаси бўйича фоизли даромадларни тўлаш мажбурияти билан тақдим этади. Қарзларни қайтариш муддатлари 1 ойдан ярим йилгача бўлган даврни ташкил этади. Қарзлар бўйича фоизлар қандай даврийликда ҳисобланиши лозим?\nКатта қийматдаги дори воситаларининг ноқонуний савдоси тўхтатилди Аҳолининг дори-дармонга бўлган талабини қондириш, қонуний йўл билан тиббиёт воситалари савдоси билан шуғулланиш ўта савобли ва фойдали иш. Аммо ҳозирги пандемия даврида аҳолининг дори-дармонга бўлган эҳтиёжи ортишидан фойдаланиб, қинғир йўллар билан даромад орттириш инсонийлик ва қонун тамойилларига тўғри келмайди. Божхона ходимлари ана шундай ҳолатларга қарши кескин чора-тадбирлар олиб бормоқда.\nСамолётлар учун дезинфекциялаш воситасини импорт қиламиз, бизга айтишларича, унга экологик сертификация керак эмиш. Экологик сертификация талаб қилинадиган товарлар рўйхати мавжудми-йўқми, шуни билмоқчи эдик. Қонунчиликка биноан у қандай ўтказилади?\nБожхона божининг ноль даражали ставкаси қандай асбоб-ускуналарга нисбатан қўлланилишини айтиб берсангиз. Бу қайси ҳужжатларда назарда тутилган?\nТовар экспорт қилинаётганда ўзига хос ўрамда 26 та махсус поддонларга юкланади ва импорт қилувчига жўнатилади. Бу ҳолда поддонларнинг вазни МДП/СМР дафтарчаси ва ҳисобварақ-фактураларда кўрсатилиши, яъни юкнинг брутто вазнига киритилмаслиги ҳамда БЮДнинг тегишли устунида поддонларсиз ёки аксинча деб кўрсатилиши керак. Ҳар икки ҳолда ҳам биз кўпинча чегарада муаммоларга дуч келамиз. Ўзаро истисно қилувчи талаб – бруттонинг камайтирилиши (поддонларсиз) ёки поддонлар оғирлигининг қўшилиши – молиявий чиқимларга олиб келади ва кўпинча экспортни кечиктиради. Поддоннинг вазнини товарнинг умумий оғирлигига киритиш ёки киритмаслик учун ҳуқуқий асос мавжудми? Бизнинг миллий қонун ҳужжатларимиз ва халқаро конвенцияларда бу боради қандай тартиб назарда тутилган? Жавоб ЎзР ДБҚ Божхона назоратини ташкил этиш бош бошқармаси томонидан тайёрланган:\nОктябрь ойининг охирида АҚШ президентининг Ижроия аппарати ҳузуридаги Савдо вакили офиси (USTR) меҳнаткашлар ҳуқуқларини ҳимоялаш мезони бўйича Ўзбекистонга нисбатан Преференцияларнинг бош тизимини (ПБТ) қўллашни қайта кўриб чиқиш тартиб-таомиллари тугатилиши тўғрисидаги қарорни ошкор этди. Ушбу қарор билан USTR АҚШ билан божхона божисиз савдо қилиш режимини қўллаш ҳуқуқини Ўзбекистонда қолдирди ва шу орқали республикага нисбатан мажбурий меҳнат тўғрисидаги 12 йил олдинги ишга нуқта қўйди.


2020 йилда боғчаларда сохта таомномалар орқали 3,6 млрд сўм ... - UzNews.uz\n3 марта, 13:03 163 0\n2020 йилда боғчаларда сохта таомномалар орқали 3,6 млрд сўм ноқонуний сарфланган\nЎтган йил давомида мактабгача таълим тизимида жами 51,8 млрд сўмлик молиявий хатолик аниқланган.\nФото: Иллюстрация / МТВ\n2020 йил давомида мактабгача таълим тизимида жами 51,8 млрд сўмлик молиявий хатолик аниқланган. Бу ҳақда жорий йилнинг 2 мартида АОКАда бўлиб ўтган брифингда Мактабгача таълим вазирлиги Ахборот хизмати раҳбари Мавлуда Асқархўжаева маълум қилди.\nИчки аудит хизмати томонидан ўтган йил давомида мактабгача таълим бўлимлари ва МТТларда ўтказилган 611 та назорат тадбирида аниқланган жами 51,8 млрд сўмлик молиявий хато ва камчиликлар, жумладан:\n– ноқонуний харажат ва камомадлар – 23,4 млрд сўмни (45%);\n– давлат харид қонунчилиги талабларини бузилиши – 11,2 млрд сўмни (21,6%);\n– бухгалтерия ҳисоби қоидаларини бузилиши ва бошқа молиявий хато камчиликлар – 11,9 млрд сўмни (22,9%);\n– бюджет ва ташкилот ҳисобига қўшимча ҳисобланган даромадлар – 5,3 млрд сўмни (10,3%) ташкил этди.\nШунингдек, Мактабгача таълим бўлими ва мактабгача таълим ташкилотлари томонидан ходимларнинг ойлик иш ҳақи ва рағбатлантириш маблағларидан 10,1 млрд сўм ноқонуний ва ортиқча тўловларга йўл қўйилган.\nҲақиқатда етказиб берилмаган товар ва хизматлар учун асоссиз равишда маблағларни турли таъминотчи корхоналар ҳисобига ўтказиб берилган. Харидларнинг рақобатга асосланган усулларини четлаб ўтиб, “Давлат харидлари тўғрисида”ги қонун талабларига зид равишда 11,2 млрд сўмлик шартномалар тузилган.\nПрофилактика ишлари натижасида, яъни ортиқча бойликларни кирим қилиш, асоссиз ҳисобланмаган бадал тўловларини ҳисоблаш, асоссиз ҳисобланган кредитор қарздорликларни камайтириш, мулкни сотишдан тушган маблағларни 50% ни маҳаллий бюджетга йўналтириш каби йўллар билан 5,3 млрд сўм бюджет ва мактабгача таълим ташкилоти фойдасига қўшимча ҳисобланди.


Нурмат Отабеков: «Афсуски, эмлаш имкониятларидан тўлиқ фойдаланмаяпмиз» - Zamin.uz\nСанитария-эпидемиологик осойишталик ва жамоат саломатлиги хизмати раҳбари ўринбосари Нурмат Отабеков юртимиздаги вакцинация жараёнларига киритилган энг сўнгги ўзгаришлар ҳақида интервью берди.\n«Ўзбекистонда эмлаш календарига мувофиқ 13 та турдаги эмлаш мавжуд. Эмлаш календарини Республика Бош санитария шифокори тасдиқлайди. Шу асосда давлатга буюртма берилади ва давлат бу жараённи молиялаштиради.\nШунингдек, мавсумий эмлаш тури мавжуд. Бу муайян касалликнинг мавсумий авж олишидан келиб чиқиб эмланади.\nБундан ташқари, дунё ҳамжамиятида сингари эпидемик кўрсатма асосида эмлаш ҳам мавжуд. Бу бирор касаллик авж олганда оммавий эмлашни назарда тутади.\nСоғломлаштириб эмлаш тури ҳам мавжудки, бунда бемор даволанганидан сўнг эмланади. Афсуски, эмлаш имкониятларидан тўлиқ фойдаланмаяпмиз», —дейди Отабеков. “Замин” янгиликларини “Facebook”да кузатиб боринг\nЯнгиликлар » Жамият » Нурмат Отабеков: «Афсуски, эмлаш имкониятларидан тўлиқ фойдаланмаяпмиз»


Фарғона вилоятининг Учкўприк туманидаги барча ташкилот ва корхона ходимлари 5 апрель куни президентнинг Фарғона вилоятига ташрифи кутилаётгани боис оммавий ҳашарга жалб этилди.\n«Президент Қўқон эркин иқтисодий зонаси ҳудудида барпо этилган “Шаффоф метан” корхонасига келар эмиш, шунинг учун ҳозир биз ҳам ўша ерга, тозаловга кетяпмиз», деди исми сир қолишини истаган суҳбатдошлардан бири.\nУнинг «Элтуз»га билдиришича, улардан ташқари Бешариқ, Ўзбекистон, Бағдод, Олтиариқ, Риштон, Фурқат туманларидан ҳам 800 нафар киши келиб, президент келишига тайёргарлик кўришаркан.\nЭслатиб ўтамиз, ўтган йилнинг ноябрь ойида ҳам Учкўприкда “президент ташрифига” катта тайёргарлик кўрилган, тумандаги 18-мактаб, 19-МТМ, “Меҳригиё” ишлаб чиқариш корхонаси ҳам тумандаги бошқа мактаб-боғчаларнинг ходимлари томонидан кўрикка тайёрланган эди.\n«Ҳақиқатдан ҳам, 19-боғчада бир ой тайёргарлик кўрилган эди, ўшанда ҳар куни икки-уч нафардан ходимимиз билан келиб, боғчада тозалов ишларини бажарганмиз. Ўт юлганмиз, эшик-деразаларни ювганмиз, ҳовлиларни супуриб-сидирганмиз. Боғчадаги айвончалар ҳам бошқа боғчалар мудираларининг шахсий маблағлари ҳисобига қурилган. Шу айвончалар битта мудирага 2,5 миллион сўмга тушган», деди боғчалардан бирининг мудираси.\nМудиралар шунча пулим йўқ, қила олмайман, деганда раҳбарлар “унда ишдан бўшаш ҳақида аризангни ёз”, деб қўрқитишган.\nБоғча мудираси эса ҳақиқий мутахассис бўлмаганлиги учун нима қилишни билмаган, барча керакли ҳужжатларини, методик тавсиялар, машғулот ишланмалари, молиявий ҳужжатларни тажрибали боғча мудиралари тўғрилаб берган. Мудира Учкўприк саноат коллежида политехника йўналишида дарс бериб юрган қиз эди. Бир айланиб мудира бўлиб қолди.\n«Мен мактабда директорнинг хўжалик ишлари бўйича ўринбосари бўлиб ишлайман, ноябрь ойида 18-мактабга президент келар экан, деб бизни бир ойдан зиёдроқ ишлатишди. Ҳар куни уч-тўрт нафар фаррош билан бориб, мактабда тозалов ишларини қилдик. Аммо негадир президент келмади. Мана, икки-уч кундан буён яна Қўқонбойга ҳашарга боряпмиз. Бир-бир ярим метр жойни тозалаб, ўтларини чопиб, ахлатларни тўплаб қўйяпмиз, кейин кечгача ўтирибмиз», – деди «Элтуз»нинг учкўприклик суҳбатдоши.\ndata-title="Учкўприкда президент келишига ҳашар ўтказилди" data-description="<!-- wp:paragraph --> <p>Фарғона вилоятининг Учкўприк туманидаги барча ташкилот ва корхона ходимлари 5 апрель куни президентнинг Фарғона вилоятига ташрифи кутилаётгани ..." data-image="https://eltuz.com/wp-content/uploads/2018/03/rasm3654.jpg" data-url="https://eltuz.com/asosiy-mavzular/209836/" data-services="facebook,odnoklassniki,twitter,telegram" data-counter="ig">


Левандовски: «Кумирларим? Дель Пьеро, Тьерри Анри, Роберто Баджо»\n«Бавария» ҳужумчиси Роберт Левандовски France Football нашри билан интервьюда Лионель Месси ва Криштиану Роналду ҳақида фикр билдириб, қайси ҳужумчиларга ҳавас қилгани ҳақида гапирди.\n«Месси ва Роналду узоқ йиллардан буён футбол чўққисида, яқин орада кимдир улардан ўзиб кета олиши қийин. Аммо рақамларга эътибор қаратсак, сўнгги мавсумларда мен ҳам кам гол ураётганим йўқ. Шунга қарамай, мен улар билан битта столда эканлигимни тасаввур қила олмайман. Лекин уларни бирга танаввул қилиш учун ўз столимга таклиф қилишим мумкин.\nКумирларим? Мен Дель Пьеро, Тьерри Анри, Роберто Баджонинг ўйинларидан роҳатланганман. Ёшлигимда уларнинг ўйинини томоша қилишни яхши кўрардим. Ўшанда улар сингари катта ўйингоҳларда тўп суриш орзум эди», - дея Левандовскининг сўзларини келтирмоқда «France Football».\nЭслатиб ўтамиз, польшалик форвард ФИФА томонидан 2020 йилнинг энг яхши футболчиси деб топилган эди.


Gulruxsora.uz: БИР ҚЎШИҚ ТАРИХИ\nБИР ҚЎШИҚ ТАРИХИ\nЮлдуз Усмонова санъат оламининг ҳақиқий юлдузи, қўшиқларини хушламайдиган кўнгил топилмаса керак. Шу йилги “Ёнингдаман” деб номланган альбом тақдимотини кўриб бунга яна бир бор амин бўлдим. Шахсан ўзим санъаткорнинг ашаддий мухлисасиман. Альбомдан жой олган ҳар бир қўшиқ ўзгача, жозибадор. Аммо альбом тақдимотида бир муаллиф ҳуқуқларининг поймол этилганлиги ачинарли ҳол.\nЮлдуз Усмонова “Девоналармиз” деб номлаган қўшиғини Ренис Мешаян ёзган деб эълон қилди. “Арман миллатига мансуб бўлишига қарамай, соф ўзбек тилида шеърлар ёзади”, “ўзбек шоирларига қалпоқ қилиб қўйди” ва ҳоказо гаплар айтилди. Тақдимотни олиб борган бошловчилардан бири, тақдимот ташкилотчиси бўлмиш Sayyod.com сайти муаллифи Сардор Комилов эса қўшимча қилиб: “Энг қизиғи, Ренис бу шеърини 12 ёшида ёзган экан”, дея маълумот берди. Лўттибозлик санъати ҳам Аллоҳ томонидан бир инъом эканлигини ва бу “санъат” ҳар кимга-да насиб этмаслигини Ренис Мешаяннинг сўзлаган “ажойиб” нутқидан англайди киши.\nАСЛИДА, “Девоналармиз” дея куйланган қўшиқ сатрларини ўзбек шоири Амир Худойбердиев ёзган. Ушбу сарлавҳасиз шеъри шоирнинг 2008 йил Тошкент “Ниҳол” нашриётида 1000 нусхада чоп этилган “Ойдин лаҳзалар” номли шеърий тўпламига киритилган (китобнинг 20-бетида).\nҚани айтингчи, икки инсоннинг шеъри нуқта вергулигача ўхшаши, шаклан бир хил бўлиши мумкинми?! Кўриб, ҳайрон қолдим. Энг қизиғи, Ўзбекистон Ёзувчилар уюшмаси сайтида ҳам, бошқа тўпламларда (“Кафтдаги ниҳол” адабий-бадиий нашрида) ҳам Ренис Мешаяннинг шеърлари орасида бу шеърни умуман учратмадим.\nСўзга масъулиятли журналист қайси манбага асосланиб бу маълумотни берди? Ҳали она сути оғзидан кетмаган 12 ёшли бола бундай маънодор, фалсафий, мушоҳадага бой шеър ёзиши мантиққа тўғри келмайди, биринчидан.\nБу нафақат муаллифлик ҳуқуқининг поймол этилиши, балки очиқдан очиқ халқнинг кўзини бўяш эмасми?!\nЮлдуз Усмонова халқчил, меҳнатни қадрлайдиган санъаткор. Буни альбом тақдимотидаги: “Яратилган ҳар бир қўшиқнинг ортида кўплаб инсонларнинг меҳнати бор, бу бир кишининг меҳнат маҳсули эмас. Барчаларининг исмларини баландроқ айтинглар”, - дея журналистларга қилган хитобида ҳам кўриниб турибди. Жуда кўп санъаткорлар шоирлар меҳнатини бу қадар таъкидлаб, уларга урғу бериш у ёқда турсин, ҳатто кўшиқлари остига сатр муаллифининг исм-шарифини-да қистириб ўтишни “унутиб” қўяётган бир пайтда, Усмонованинг бу иши диққатга лойиқ деб биламан. Аммо меҳнатни шу қадар улуғлаётган санъаткорнинг альбом тақдимотида бу хато қандай содир бўлди?\nИккинчидан, Ренис Мешаяннинг Ўзбекистон Ёзувчилар уюшмаси сайтида эълон қилинган шеърлари нинг савияси ўртача даражада. Қолаверса, бутун халқ олдида маданиятли сўзлашни эплай олмаган одамнинг дунёқараши билан ушбу шеър дунёқараши умуман мос келмайди.\nУчинчидан, Юлдуз Усмонова янги альбомидан ўрин олган қўшиқлари борасида берган интервьюларини ўрганиб чиқдим: мазкур қўшиқ ҳақида корреспондентнинг сатрлар кимнинг қаламига мансуб дея берган саволига, санъаткор шеър муллифини билмаслигини, студияга кўп инсонлар шеърлар ташлаб кетишини, ҳатто ушбу шеър муаллифи тирик ёки тирик эмаслигидан ҳам бехабар эканлигини, шеър бир неча йиллар муқаддам ёзилган эканлигини айтган. Аммо альбом тақдимотида Ренис Мешаянни муаллиф сифатида эълон қилиб, шеърнинг яратилиш тарихини яратишди. Бу икки хилликни қандай тушуниш мумкин?\nТўртинчидан, ёши элликдан ошган шоир фарзанди тенги болакайнинг интелектуал мулкини ўзлаштириши ақл бовар қилмас, кулгидан бошқа нарса эмас.\nИкки инсон ижодини ўрганиб, кўриб чиққан киши шеър муаллифи, аслида, ким эканлигини, ким қай даражада ёзишга қодир эканлигини англайди. Чунки, руҳий олам, характер, дунёқараш сатрларда яққол кўзга ташланади.\nЮқоридаги ҳолатларнинг олдини олиш, чора кўриш ҳамда муаллифлик ҳуқуқидан фойдаланиш билан боғлиқ ҳолда юзага келадиган муносабатларни тартибга солиш учун “Муаллифлик ҳуқуқи ва турдош ҳуқуқлар тўғрисида”ги Ўзбекистон Республикасининг Қонуни МАВЖУД.\nШеър муаллифлиги бўйича Юлдуз Усмонованинг расмий сайти ҳамда тақдимот ташкилотчисининг сайтига йўллаган мактубимга жавобан китобнинг асл варианти билан студияга келишимни, бу масалани ҳал қилиб беришларини айтишди.\n16 март куни белгиланган вақтда Sayyod.com студиясига бордим. Воқеанинг қолган тафсилотларини Sayyod.com сайти ёритди.\nХалқ орасида шарманда бўлишдан уялган одам бировнинг шеърини ўзлаштириб, меники деганида уялмаган эканку... Сохта обрў ҳеч қачон ҳеч кимга бахт олиб келмайди. Қинғир ишнинг қийиғи қирқ йилда ҳам чиқади.\nАвтор: Gulruxsor Amir на 03:05


ЭССЕ | Jahonnoma\nБошқасининг ҳаракатларини кузатдим. Одобли, аҳлоқли, босиқ, ибратомуз… Унга эргашгим келди. Бир куни ўзи ортда қолиб, мени олдинга ўтказиб юборди. Бунчалар саҳовтпеша ва камтар, бунчалар меҳрибон… Бир қўли кўксида, иккинчиси билан олдинни кўрсатди. Олдинда эски, осма кўприк. Қадам қўйишим билан синиб кетди. Чоҳга тушиб кетдим.. кетавердим, кетавердим, қутқазадиган йўқ. Қўлларим, оёқларим ҳаракатсиз, кўзим кўрмай қолди. Бир зум зим-зиё тубанликда муаллақ қолдим. Тангрини тополмадим.\nКўзларимни юмиб олдим. Руҳимни кўкка боғладим: муссафо осмон, нурли кўк, шўъладор само.. Буюк кенгликларнинг буюк ижодкори, барча борлиқларнинг якка соҳиби, қудратларнинг улуғ қудрати, юракларнинг тинмас юраги – Унинг ўзидан нажот истадим, Унинг ўзига эргашдим. Борлиғимга нурли куч инди. Унинг нури, Унинг шўъласи, Унинг халоскор меҳри жонимга аро кирди .\nКимгадир, кимларгадир эмас, Унга, Унинг ўзига сиғина бошладим, қабул этди, йўлларимни очди, йилларимни умидларимга боғлади, куч берди, қувват берди…\nУнга ишондим, ишончимни поймол қилмади, зулматни чекинтирди…\nУ билан дўстлашдим, хиёнат кўрмадим, яхшилик кўрдим, яхшилик!\nУ билан биргаман, бир зум, бир сония ҳам ёлғиз қолдирмади!\nҲа, Тангрини топиш учун кўз юмдим гаплардан туғилган гапларга…\nКўз юмдим гаплардан ясалган гапдонларга…\nКўз юмдиму Тангрини топдим!\n« Zehniyat jumboqlari Savol-Javob »


16:20 / 16.11.2017\n2017 йилнинг 15 ноябрь куни Ўзбекистон Республикаси Ташқи ишлар вазирлигида Тожикистон Республикасининг фавқулодда ва мухтор элчиси Содиқ Имоми билан учрашув бўлиб ўтди. Бу ҳақда ТИВ ахборот хизмати хабар бермоқда.\nСуҳбат чоғида таъкидланганидек, қисқа вақт давомида Ўзбекистон-Тожикистон муносабатларида чуқур ўзгаришлар юз берди. Икки томонлама ҳамкорликнинг барча комплекс масалаларини яхшилаш нуқтаи назаридан қайта кўриб чиқилмоқда.\nУчрашувда Ўзбекистон-Тожикистон Давлат чегараларини делимитация ва демаркация қилиш бўйича Ўзбекистон Республикаси ва Тожикистон Республикаси ҳукумат делегациялари ишчи гуруҳларининг навбатдаги учрашуви амалий масалалари муҳокама қилинди.


Эрон олий раҳбари ҳижобни жинсий тажовуздан сақловчи восита деб атади\n08 апрел 2020, Тошкент вақти: 16:52\nТеҳронлик аёллар. 2018 йил, 7 февралда олинган сурат.\nЭрон олий раҳбари оятуллоҳ Али Хаменеи жамиятда жинсий тенглик ўрнатиш аёлларга қарши камситувчи қонунлар қўлланишига сабаб бўлади, деб ҳисоблайди.\nУ#МенҲам (#MeToo) глобал ҳаракатининг бир йиллиги муносабати билан фикр билдирар экан, қатъий исломий кийим аёллар Ғарбда дуч келаётган муаммоларга ечим эканини айтди.\nАйни фикр Эронда аёллар ва уларни ҳимоя қилиб чиққан ҳуқуқшуносларнинг мамлакатдаги кийиниш тартибига қарши очиқча норозилик билдиргани учун жазолангани танқид қилинаётгани ортидан янгради. Жорий ҳафтада балоғат ёшига етмай туриб эрга берилган жувонга ўлим жазоси берилгани ҳам танқид қилинмоқда. У кўп йиллик оилавий зўравонлик жонига теккани учун эрини пичоқлаб ўлдирган эди.\n“Бу Ғарб аёлларига нисбатан сон-саноқсиз тажовуз, жумладан, #MeToo кампаниясига сабаб бўлган нохуш воқеалар ва уларни ҳал этиш учун исломнинг таклифидир”, ‒ деди Хаменеи Твиттерда ва видеотасвирда.\nЎша видеода у ғарблик аёллар жинсий зўравонлик ёки шафқатсиз муносабатни бошидан кечиргани ҳақида фикр билдиради ва бундай зўравонликни қоралайди.\nВидеода Хаменеининг март ойида қилган маърузасидан парчалар ҳам келтирилади. Ўша нутқида у исломий ҳижоб аёлларга тегажоғлик қилиш ва зўравонликнинг олдини олишини иддао қилган эди.\n‒ Эшитган бўлсангиз керак, бир неча ой олдин бир қанча ғарблик аёл сиёсатчилар бирин-кетин давлат идораларида ишлаган кезлар зўравонлик ёки шилқимликдан жабр кўрганини билдирди, ‒ дейди Хаменеи ўша видеода. ‒ Ислом дини ҳижобни жорий қилиш билан бундай қонунбузарликлар йўлини тўсди... Ислом ҳижоб ёрдамида бунга имкон бермайди.\nВидеода Хаменеининг аёллар ва ҳижоб ҳақидаги баёнотлари ҳам эълон қилинди. Эрон раҳбарига кўра, ҳижоб аёлларга “иммунитет” беради ва уларнинг “ қадр-қиммати ва ҳурмати”ни оширади.\nРаисини Хаменеи тайинлаган Эрон суди 24 яшар жувонни ўлимга ҳукм қилди. Инсон ҳақларини ҳимоя қилувчи Amnesty International ташкилотига кўра, жувон 15 ёшида эрга теккандан сўнг оиладаги зўравонлик ва жинсий тажовуздан жабр тортиб келган.\nЎтган йил охири ва жорий йил бошида ҳижобни мажбурий ўрашга қарши ўнлаб аёллар омма кўз ўнгида мисли кўрилмаган норозиликлар билдирди. Баъзилари ҳибсга олиниб, қамоққа ташланди.\nЭрон ҳукумати инсон ҳақлари бўйича етакчи адвокат Насрин Сўтудани ҳам қамоққа ташлади. У ҳижобни мажбурий ўрашга қарши норозилик белгиси сифатида рўмолини ечган айрим аёлларни ҳимоя қилиб чиққан эди.\nЖорий йил бошида жамоатчилик ғазабини қўзғатган ночор иқтисодий шароит билан бошқа норозиликлар ҳам Эронни ларзага солди ҳамда 1979 йилги инқилобдан бери мажбурий бўлиб келган ҳижоб ўрашга оид баҳсларни қайта қўзғади.


Қуръони каримда зикри келган Миср ғалла омборлари\nАллоҳ таолонинг марҳамати билан кейинги йилларда Миср Араб Республикасига икки марта сафар қилиш насиб этди. Қадимий бу ўлкага биринчи боришим Президентимизнинг «Истеъдод» жамғармаси совриндори бўлганимда, иккинчиси эса нафақага чиққанимдан сўнг амалга ошди. Сафарлар чоғида физика ва математика фанларининг долзарб муаммоларига бағишланган халқаро анжуманларда илмий маърузалар қилиш билан бирга, Мисрнинг машҳур тарихий обидалари ва музейлари билан ҳам танишдим.\nМени қаттиқ ҳайратга солган нарса ер ости ғалла омборхоналари бўлди. Бу омборхоналар билан яқиндан танишиш чоғида улар Қуръони Каримдаги Юсуф (алайҳиссалом) қиссаси билан боғлиқ экани ҳақидаги далиллар қизиқишимни янада кучайтириб юборди.\nМазкур қисса Аллоҳ таолонинг Китобидаги энг чиройли қиссалардандир. Унда Аллоҳнинг пайғамбари Юсуфнинг (алайҳиссалом) ҳаёти, у зотнинг бошига тушган мусибат, оға-инилар ва бегоналардан кўрган жафолари, қудуққа ташлангани, кейин туҳматга йўлиққани ва зиндонбанд бўлгани ҳамда бу кўргулик ва имтиҳонларга сабр қилиши натижасида охир-оқибат зиндон азобидан халос бўлиб, бутун Миср мулкига эга бўлгани хусусида сўз юритилган.\nМиср заминининг Саккара чўлидаги зинапояли эҳром ёнида қадимшунослар ўн битта ғалла омборхонасини топишган. Ушбу омборхоналар юксак дид ва идрок билан лойиҳалаштирилган, улар бир-бирига ерости йўлаклари орқали боғланган. Бу омборхоналар ғалла билан тўлдирилганидан сўнг усти ёғоч ва тошдан ясалган гумбазлар билан беркитилган. Омборхоналарга фақат биттасидаги зинапоядан тушиш мумкин бўлиб, қолганларидаги ғаллани ҳам ўша омбордан олишган.\nҚазилма изланишлари натижасида бу омборхоналар тубида ғалла ҳам топилган. Аммо айрим Миср олимлари, ғалла ушбу жойга дафн этилганлар учун қўйилган озиқ-овқатдир, деб даъво қилишади. Лекин мазкур жойда олимларнинг бу фикрини тасдиқловчи бирорта қабр асорати топилмаган.\nЭнди Қуръони Каримнинг Юсуф сурасидаги ғалла омборлари билан боғлиқ ояти карималар билан танишинг:\n«Подшоҳ деди: «Мен тушимда етти семиз сигирни етти ориқ сигир еяётганини; етти думбул ва етти қуриган бошоқни курдим. Эй аъёнлар, агар туш таъбирини билсангиз, менга бу тушимнинг таъбирини айтинг» (43-оят мазмуни).\n«У деди: «Етти йил кетма-кет дон экинг. Ўриб олган ғаллангизнинг озгина ейдиганингиздан бошқасини бошоқлари билан қолдиринг. Сўнг у етти йилдан кейин етти оғир йил келади, у йиллар учун олдин йиққанларингизни тугатади, фақат сақлаганларингиздан озгинаси қолади» (47-48-оятлар мазмуни).\nЭнди Юсуф (алайҳиссалом) яшаган макон ва замонга эътибор берайлик. Миср ўлкаси Африка қитъаси шимолида жойлашган бўлиб, ўша даврларда унинг пойтахти Мемфис шаҳри бўлган. Дунёдаги энг узун Нил дарёси Миср бўйлаб оқади. Дарёда сув кўп бўлган йиллари ерлардан мўл ҳосил олинар ва бу йиллар тўкинчилик даври ҳисобланар эди. Баъзан эса сув камайиб кетиб, юртда очарчилик бўлар эди. Аллоҳ таолонинг марҳамати билан бу ҳолларни Юсуф (алайҳиссалом) билиб, ҳосилдор ерларни аниқлаган. Ерлардан мўл-кўл ҳосил олиб, ортиқча ғаллани сиғдирадиган омборхоналар қурдирган.\nЮсуф (алайҳиссалом) башорат қилган мўл-кўлчилик йилларида жуда кўп ғалла омборларга ғамлаб қўйилган. Кейинги етти йил эса Қуръони Каримда зикр этилганидай, қаҳатчилик даври бўлган.\nМисрга ризқ излаб Канъон шаҳридан Юсуфнинг (алайҳиссалом) акалари ҳам келишади. Сўнгра Юсуфнинг отаси Яъқуб (алайҳиссалом) ҳам келган. Яъқуб (алайҳиссалом) 147 йил умр кўриб, Мисрда вафот этади ва васиятига кўра ўғиллари Канъонда дафн этишади. Юсуф (алайҳиссалом) 110 йил умр кўриб, вафотидан сўнг у ҳам Мисрда дафн этилади. Кейинчалик Мусо (алайҳиссалом) Мисрдан Бани Исроилни олиб чиқишларида Юсуф (алайҳиссалом) турбатини ҳам олиб чиқиб, Канъон заминида, аждодлари ёнида дафн эттирганлар.\nАллоҳ таолонинг инсонларга юборган элчилари — пайғамбарлардан бўлган Юсуфнинг (алайҳиссалом) тавсияси билан қаҳатчилик йилларида фойдаланиш учун барпо қилинган ва Миср ўлкасида бир неча минг йил мобайнида сақланиб келаётган ғалла омборларини ўз кўзимиз билан кўрганимизда Аллоҳ таолонинг энг яхши сақлагувчи эканига шак-шубҳамиз қолмади. Албатта, бу мисолларда тафаккур қиладиган инсонлар учун ибратлар бордир.


Пойтахтда учта туман аҳолиси вақтинча газсиз қолади - xabar.uz\nПойтахтда учта туман аҳолиси вақтинча газсиз...\n10.11.2021 21:48 0 2387\nТаъмирлаш ишлари туфайли Мирзо Улуғбек, Яккасарой ва Яшнобод туманларининг айрим жойларида табиий газ таъминоти вақтинча тўхтатилади. Бу ҳақда «Ҳудудгаз Пойтахт» маълум қилди.\n— Яккасарой тумани 2021 йил 11 ноябрь куни соат 10:00 дан 18:00 га қадар Боғибўстон, 2-берк С. Насафий, Ҳуштепа, Яккасарой, кўчаларидаги 208 та ерли, У. Носир кўчасидаги 30 та кўп қаватли уйдаги 660 та хонадонда ҳамда ушбу манзиллардаги 25 та улгуржи истеъмолчилари;


Тижорат билан шуғулланиш касбларнинг афзалидир, чунки Расулуллоҳ (соллаллоҳу алайҳи ва саллам) ҳам ушбу касб соҳиби бўлганлар, бу касбда барака бор. Расули акрам (соллаллоҳу алайҳи ва саллам): “Тижорат билан шуғулланинглар, чунки ризқнинг 10 эшигидан 9 таси тижоратдадир”, деганлар (Саид ибн Мансур ривояти).\nСавдо билан шуғулланадиган ҳар бир мусулмон шариатда кўрсатилган сифатлар билан хулқланиши лозим. Шунда унинг савдосида барака бўлади. Савдогар тижорат қилиш билан Аллоҳ таолонинг розилиги ва оиласининг эҳтиёжларини ҳалол йўл билан қондиришни ният қилиши, қарздорларнинг қарзини узиш, мискинларнинг ҳожатини чиқаришда пешқадам бўлишга ҳаракат қилиши лозим. Тижоратчи қўлидаги барча нарсаларни Аллоҳнинг мулки, ўзини эса, молни ҳақдорларига етказувчи банда деб билиши керак. Бу ҳақида Аллоҳ таоло шундай марҳамат қилади:\n“Аллоҳнинг Китобини тиловат қиладиган, намозни баркамол адо этадиган ва Биз уларга ризқ қилиб берган нарсалардан махфий ва ошкора эҳсон қиладиган зотлар сира касод бўлмайдиган тижоратдан (ажру савоб бўлишидан) умидвордирлар. Зеро, (Аллоҳ) уларнинг ажрларини комил қилиб берур ва Ўз фазлини уларга янада зиёда қилур. Албатта, У мағфиратли ва ўта шукр қилувчидир” (Фотир, 29-30).\nСавдогар ўз тижоратини ризқ берувчи деб ўйлаб қолмай, “Ризқ берувчи ёлғиз Аллоҳ таоло”, деган эътиқодда бўлиши лозим. Ёмғир ёғаётганда, челак қўйиб сув тўпланди. Мазкур ҳолатда челак сувни пайдо қилувчи эмас, балки уни тўпланишига сабаб бўлади. Шунингдек, касб-ҳунар ҳам банданинг ризқланиши ва насибасини йиғишга сабаб бўлади.\nЗакий Усмоний ўзининг бошидан ўтказган бир воқеани ҳикоя қилиб шундай дейди: “Менинг китоб дўконим бор эди. Бир куни қаттиқ жала қуйди. Бу ҳавода дўконга бормасаммикин, бунақа шароитда одамлар кўчага чиқмайди, савдо ҳам бўлмаса керак, деб ўйлаб қолдим. Кейин бирдан хаёлимга “Ризқ омилларини бажариш банданинг вазифаси. Ризқ бериш эса Аллоҳга хос”, деган фикр келди. “Ризқ талабида дўконни очиб туришим керак, савдонинг юришиши Аллоҳнинг ихтиёрида”, деб уйдан чиқдим. Бориб, дўкон эшикларини очиб, пештахталарни осиб қўйиб, Қуръон тиловатига киришдим. Бироз вақт ўтиб, одамлар аста-секин савдо қилиш учун дўконга кира бошладилар. Аллоҳга шукрлар бўлсин, бошқа кундаги савдолардан қолишмайдиган савдо ва фойда ҳам шунга яраша бўлди”.\nСавдогар тижорат илмини билиши фарздир. Токи тижорат илмини билмасдан ношарий йўл билан савдо қилмасин. Бу ҳақида Ҳазрат Умар (розияллоҳу анҳу): “Бизнинг бозорда савдо қилиш илмини билганлар савдо қилсин! Акс ҳолда рибога қўл уриб қўяди”, деган.\nАбдуллоҳ ибн Масъуд (розияллоҳу анҳу)дан ривоят қилинади: “Расулуллоҳ (соллоллоҳу алайҳи ва саллам) айтдилар: “Судхўрлик 73 хил бўлади. Рибо турларининг энг кичигининг гуноҳи, киши ўз онаси билан зино қилган билан баробардир” (Имом Ҳоким ривояти).\nҲакимлардан бири бундай дейди: “Савдогар тилини ёлғон, фаҳш сўзлар ва қасам ичишдан сақласин. Қалбини кўз бўямачилик, хиёнат ва ҳасаддан покласин. Намозларни жамоат билан адо қилиб, илм талаб қилиш учун вақт ажратсин ва Аллоҳ таоло розилигини ҳар нарсадан устун қўйсин. Ким мазкур ишларни бажармаса, икки дунёда камбағал бўлиб қолади”.\nСавдогар ҳаром ва шубҳали нарсалардан сақланиши лозим. Ҳалол йўл билан мол топиши ва Аллоҳ ризолиги учун сарф қилиши керак. Шунингдек, луқмаси ҳам ҳалол бўлиши зарур. Чунки бунга Аллоҳ таоло буюради: “Эй одамлар, ердаги ҳалол-пок нарсалардан тановул қилингиз ва шайтоннинг изларидан эргашмангиз! Албатта, у сизларга аниқ душмандир” (Бақара, 168).\nПайғамбаримиз (саллоллоҳу алайҳи ва саллам): “Ким ҳаром мол топиб, ундан садақа қилса, қабул қилинмас. Ҳаром молдан бирор нарсага сарф қилса, унга барака берилмас. Ҳалол бўлмаган мол мерос қолдирилса, дўзахга киришига сабаб бўлувчи озуқа бўлади. Аллоҳ таоло гуноҳни ёмонлик (гуноҳ) билан кетказмайди. Балки ёмонликни яхшилик билан кетказади…”, дедилар" (Имом Аҳмад ривояти).\nҲошим Авқос (розияллоҳу анҳу)дан ривоят қилинади: “Абдуллоҳ ибн Умар (розияллоҳу анҳумо)дан эшитдим, у киши бундай дерди: “Ким бирор кийимни ўн дирҳамга харид қилган бўлсаю, ундан бир дирҳами ҳаромдан топилган бўлса, уни кийиб ўқиган намозларини Аллоҳ таоло қабул қилмайди. Сўнгра икки бармоқларини қулоқларига киргизиб: “Агар бу сўзларни Расулуллоҳдан эшитмаган бўлсам иккала қулоғим кар бўлсин, иккала қулоғим кар бўлсин”, деб икки-уч марта қайтардилар (Имом Аҳмад ривояти).\nСавдогар ҳийла билан мол сотмаслиги лозим. Баро ибн Озиб (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам)га касбларнинг энг афзали қайси экани ҳақида савол берилди: “Банда ўз қўли билан қиладиган иш ва мабрур тижорат”, деб жавоб бердилар (Имом Ҳоким ривояти). “Мабрур тижорат”дан мурод фириб бермаслик, алдамаслик, қалбакилаштирмаслик, тарозидан уриб қолмаслик, ўлчовда уриб қолмасликдир.\nВосила ибн Асқаъ (розияллоҳу анҳу)дан ривоят қилинади: “Мен Расулуллоҳ (соллаллоҳу алайҳи ва саллам)нинг: “Ким айбли нарсани сотиб, айби борлигидан олувчини хабардор қилмаса, доим Аллоҳнинг ғазабида бўлади ёки фаришталар тўхтовсиз унга лаънат айтадилар”, деяётганларини эшитдим”(Ибн Можжа ривояти).\nАнас (розияллоҳу анҳу) Набий (соллаллоҳу алайҳи ва саллам)га: “Эй, Аллоҳнинг Расули, мени дуоси қабул бўладиганлардан қилиб қўйинг”, дедим. У зот: “Эй, Анас, касбингни пок қилгин, дуойинг қабул бўлади. Чунки, банда оғзига ҳаромдан бир луқма солса, қирқ кунгача дуоси ижобат бўлмас”, дедилар.\nСавдогар хуш хулқли бўлиб, барча билан чиройли муомала қилиши лозим. Ҳақни адо қилишга муҳлат сўралганда муддат бера олиши, тўловига имконияти йўқ камбағал билан савдо қилиб, унинг қарзни ҳаммасини ёки бир қисмини кечиб юбориши ва барча билан бирдек гўзал муомала қилиши савдогарнинг охират мусибатларидан омонда бўлиши, Аллоҳ таолонинг раҳмат соясидан жой олиш ва жаннатга кириши учун восита бўлади. “Пайғамбаримиз (соллаллоҳу алайҳи ва саллам): “Бир киши одамлар билан қарз олди-берди муомалаларини қилар ва йўқсил одамнинг қийналишини кўрса, ўзининг қўл остидаги йигитга: “Қарзни сўраб йўқсил одам олдига борсанг, ундан кечиб юбор. Шояд Аллоҳ таоло бизлардан ҳам (гуноҳларимизни) кечиб юборса”, дерди. У вафот этиб Аллоҳ таолога рўбарў бўлганда, Аллоҳ ҳам ундан кечиб юборди”, дедилар” (Имом Насоий ривояти).\nСавдогар ночор кишининг ночорлигидан фойдаланиб қолишга уринмаслиги лозим. Мизҳар ибн Абдулмалик (раҳматуллоҳи алайҳ) айтади: “Бир киши Абу Ҳанифа (раҳматуллоҳи алайҳ) ҳузурига мато олиб келиб, сотмоқчи бўлди. У зот эса баҳосини сўради. У: “Минг дирҳам”, деди. Абу Ҳанифа (раҳматуллоҳи алайҳ) эса: “Бу ундан қиммат туради”, деб, охирида саккиз минг дирҳамга сотиб олди”.\n“Масжиди Калон” жоме\n1935 марта ўқилди\nДругие материалы в этой категории: « Ҳаж фатвосини нотўғри талқин қилганларга раддия\tЭнг масъулиятли бурч »


Ўзбекистонлик терговчилар “Моссад”нинг ёрдамига муҳтож эмас\n18 январ 2021, Тошкент вақти: 22:34\nЎзбекистонлик терговчилар “Моссад”нинг ёрдамига муҳтож эмас Маълумотларга кўра, 30 июлда Тошкентда содир бўлган портлашлар қурбонлари сони (камикадзелардан ташқари) тўрттага етди. АҚШ элчихонаси олдида қўриқчилик қилаётганида оғир жароҳатланган милиция катта сержанти Иброҳим Норметов шифохонада вафот этди.\nЎзбекистон Ички ишлар вазирлиги матбуот хизматидан олинган маълумотларга қараганда, И.Норметов 1968 йилда Қибрай туманидаги Чинобод қишлоғида туғилган. Портлаш вақтида унинг бош мияси ва бошқа аъзоларига оғир жароҳат етган. Шифохонада операция қилингандан сўнг милиционер ҳушига келмасдан ҳаётдан кўз юмган.\nВазирлик матбуот хизмати ходимининг айтишича, мазкур қўпорувчилик ҳаракатлари юзасидан текшириш ўтказишга ёрдам бериш мақсадида Тошкентга АҚШ Федерал қидирув бюроси (ФҚБ) ва Исроилнинг “Моссад” махсус хизмати вакиллари келган. Улар тергов-суриштирув ишларини олиб бораётган ўзбекистонлик ҳуқуқ-тартибот ходимлари билан учрашган.\nИсроил элчихонаси ходими Аби Авидон портлашлардан сўнг Ўзбекистон ҳукумати билан яқиндан ҳамкорлик олиб борилаётганини таъкидлар экан, Исроил махсус хизмати вакилларнинг Тошкентга келгани ҳақида маълумот бера олмаслигини билдирди.\nЎзбекистон Бош прокуратураси матбуот хизмати раҳбари Светлана Ортиқованинг сўзларига қараганда, айни пайтда портлаш натижасида жароҳатланганлардан беш киши шифохонада даволанмоқда. Уларнинг аҳволи анча яхши.\nС.Ортиқованинг таъкидлашича, Интерпол, ФҚБ ва “Моссад” Тошкентда рўй берган портлашларни текширишда ўз ёрдамини таклиф этган. Мазкур ташкилотлар вакиллари Ўзбекистоннинг тергов-суриштирув гуруҳи раҳбарлари билан учрашган. Мазкур учрашувлар чоғида ҳозирча ёрдамга эҳтиёж йўқлиги маълум қилинган. Шундан сўнг “Моссад” вакиллари ўз юртига қайтиб кетган. ФҚБ ходимларининг қайтгани ҳозирча аниқ эмас.